Peserta Felo Perdana pelapis pemimpin masa depan – PM

PUTRAJAYA: Perdana Menteri, Datuk Seri Anwar Ibrahim menyifatkan Program felo Perdana mampu memberi pendedahan kepada anak muda dalam aspek kepimpinan dan budaya kerja dalam sektor kerajaan.

Beliau berkata, ia sekali gus menjadi platform terbaik untuk memberi ruang kepada para peserta memahami dan menimba pengetahuan berhubung pelaksanaan dasar-dasar yang dibangunkan kerajaan.

Beliau menjelaskan, program ini dipilih khas dalam kalangan anak-anak yang mempunyai prestasi baik dan cemerlang untuk memperoleh manfaat sebaiknya sebagai persiapan bagi pimpinan masa hadapan.

“Peserta program ini dapat mengenali bukan sahaja sosok pimpinan, tetapi lebih penting hala kerja tradisi dan budaya di kerajaan.

“Pendedahan ini memberi ruang lebih kepada mereka untuk memahami dasar-dasar (kerajaan) dan saya percaya dapat menimba pengalaman dan pengetahuan. Itu sangat penting,” katanya ketika berucap menyempurnakan Majlis Penyerahan Felo Perdana di Bangunan Perdana Putra, di sini hari ini.

Bagi edisi kesepuluh tahun ini, seramai 56 orang Felo dipilih dan akan memulakan tugas mulai 23 Ogos sehingga 31 Disember depan.
Semua Felo dipilih telah melalui sesi orientasi bermula pada 20 hingga 22 Ogos lalu di Institut Semarak Felda, Bangi.

Bagi Perdana Menteri sendiri merangkap Menteri Kewangan, beliau menerima felo dari Sekolah Politik dan Sosial Eropah, Perancis jurusan Ijazah Sarjana Muda Undang-Undang Ekonomi dan Perhubungan Antarabangsa, Dayang Nur Syazwanie Abang Redzuan dan felo dari Shiga University, Jepun jurusan Ijazah Sarjana Ekonomi, Muhamad Firdaus Ali.

Felo Perdana merupakan program berbentuk mentor dan latihan industri dengan matlamat melahirkan golongan belia yang dinamik, berdaya saing, mempunyai pengetahuan relevan berkaitan sistem pentadbiran negara.

Ini termasuk untuk bersedia menghadapi cabaran pada masa akan datang selaras dengan aspirasi di bawah kerangka Malaysia Madani.

Melalui program ini, Felo akan mendapat bimbingan dan menimba pengalaman berkhidmat secara terus daripada Ahli Jemaah Menteri dengan nisbah dua orang bagi setiap Ahli Jemaah Menteri dan seorang bagi Ketua Setiausaha Negara (KSN).

Felo yang dipilih perlu melalui proses pemilihan yang teliti dan mengikuti sesi orientasi ditetapkan bagi tujuan pendedahan terutamanya melibatkan tatacara dan peraturan yang perlu dipatuhi oleh seorang pegawai berkhidmat di dalam perkhidmatan awam.

Sejak mula diperkenalkan pada tahun 2013, seramai 763 orang Felo terpilih untuk menyertai program yang mendasari objektif seperti meningkatkan kemahiran komunikasi dan membina keyakinan diri dalam kalangan graduan dan siswa.

Ia memberikan pendedahan mengenai pengurusan dan sistem pentadbiran kerajaan dan menyediakan platform kepada belia Malaysia untuk melibatkan diri secara langsung dalam perancangan dan penggubalan dasar kerajaan.

Felo juga akan menerima elaun bulanan sebanyak RM2,000 seorang bagi graduan lepasan universiti dan RM1,000 seorang bagi siswa atau siswi yang masih menuntut di universiti. – Utusan

Authors

Media Variasi

View all posts

Diyana Rahip

View all posts

View all posts

View all posts


Zii Jia tersingkir di separuh akhir All England

KUALA LUMPUR: Harapan Lee Zii Jia untuk menamatkan kemarau kejuaraan dimusnahkan oleh Shi Yu Qi dari China dalam separuh akhir Kejohanan Badminton All England 2023 malam tadi.

Perseorangan nombor empat dunia itu, kini dalam misi menebus prestasi tidak konsistennya, berdepan satu lagi kekalahan selepas tewas 19-21, 13-21 kepada Shi selepas 43 minit bertarung di Utilita Arena, Birmingham.

Juara All England 2021 itu memberi tentangan sengit pada set pertama namun gagal menyaingi Shi, yang merupakan pemenang perak Kejohanan Dunia 2018, pada set kedua, sekali gus terlepas peluang untuk membawa permainan ke rubber set.

Ini adalah kekalahan keempat daripada lima perlawanan Zii Jia berdepan pemain nombor 12 dunia itu, justeru menamatkan cabaran Malaysia di All England.

Zii Jia melangkah ke separuh akhir kejohanan Super 1000 itu dengan mengetepikan pemain Jepun Kodai Naraoka manakala Shi menewaskan rakan senegara Weng Hong Yang. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Jika ada subsidi, lebih ramai pengusaha mampu sediakan Menu Rahmah – Srikandi

KUALA LUMPUR: Pertubuhan Kebajikan Insaniah Srikandi Malaysia (Srikandi), Presiden Srikandi, Datuk Norashikin Abd Ghani berkata, jika kerajaan memberi subsidi khas, lebih ramai pengusaha makanan mampu menyediakan Menu Rahmah.

Beliau yang juga pemilik restoran Titi Papan Damansara Jaya berkata, subsidi khas kepada pengusaha itu adalah untuk mendapatkan harga lebih murah bagi kos bahan mentah.

“Sebenarnya sesiapa sahaja mampu sediakan Menu Rahmah, termasuk saya sebagai pengusaha makanan.

“Ketika ini kos bahan mentah amat mahal, contoh bahan asas masakan RM80 satu pek kecil sahaja.

“Lainlah pengusaha restoran mamak yang berada di bawah payung persatuan, mereka sudah diberi subsidi jadi mereka ada kemampuan itu.

“Jika pengusaha restoran Melayu juga diberi subsidi sama, rasanya usaha untuk memperbanyakkan Menu Rahmah ini tidak mustahil boleh dilakukan.

“Mungkin juga kerajaan boleh sediakan baucar kepada pelanggan untuk mendapatkan diskaun makanan dan pengusaha boleh buat tuntutan daripada kerajaan,” katanya kepada MEDIA VARIASI.

Beliau berkata demikian pada Majlis Mesyuarat Pertubuhan Permuafakatan Majlis Ayahanda (Permas) Wilayah Persekutuan & Putrajaya, di Hotel Adamson, di sini.

Yang turut hadir, tetamu jemputan, Ketua Aktivis Persatuan Pengguna Islam Malaysia (PPIM), Datuk Nadzim Johan; Presiden Permas, Datuk Ismail Awang; Timbalan Pengerusi Permas Wilayah Persekutuan, Datuk Alamin Azwar.

Terdahulu, Norashikin mengulas pelancaran Menu Rahmah berharga RM5 bagi hidangan makanan tengah hari atau makan malam di lebih 15,000 restoran untuk golongan B40 bermula 31 Januari lalu.

Inisiatif oleh kerajaan itu bertujuan memastikan golongan berpendapatan rendah khususnya, mampu membeli makanan di restoran pada harga yang berpatutan.

Namun yang menjadi isunya harga ikan, sayur, ayam dan beberapa barangan lain yang tidak pernah turun menyebabkan ramai berpandangan kerajaan perlu mencari jalan menyelesaikan masalah daripada akar umbi.

Bukan sahaja pelaksanaan Menu Rahmah terhenti di tengah jalan, malah dikhuatiri separuh jalan kerana kos bahan mentah yang tiada tanda untuk turun.

Author

Tun Puteh Wanti

View all posts

View all posts


Selangor tarik balik tauliah mengajar agama Ustaz Abdullah Khairi

KUALA LUMPUR: Majlis Agama Islam Selangor (MAIS) menarik balik tauliah mengajar agama Islam yang diberikan kepada pendakwah, Ustaz Abdullah Khairi, berkuat kuasa pada 27 September lalu.

Perkara itu didedahkan pendakwah berkenaan atau nama penuhnya Abdullah Khairi Haroon, menerusi perkongsian di media sosialnya, hari ini.

Dalam hantaran itu, pendakwah berkenaan berkongsi surat yang diterimanya daripada MAIS yang memaklumkan perkara terbabit bertarikh 3 Oktober lalu.

Berdasarkan surat itu, penarikan balik tauliah mengajar beliau di Selangor diputuskan dalam satu mesyuarat Jawatankuasa Tauliah MAIS yang bersidang pada 27 September lalu.

Bagaimanapun, surat itu tidak menyatakan alasan tempoh tauliah mengajar beliau yang masih berbaki sehingga 31 Disember 2024 itu, ditarik balik.

Surat itu ada menjelaskan bahawa beliau boleh membuat rayuan secara bertulis terhadap keputusan Jawatankuasa Tauliah MAIS kepada MAIS dalam tempoh 14 hari dari tarikh penerimaan surat berkenaan.

“Alhamdulillah! Ala kuli halin…Selangor dah bye bye …!!,” tulis Ustaz Abdullah Khairi dalam hantaran di media sosial. – Berita Harian

Author

Media Variasi

View all posts

View all posts


Bekas ratu cantik dedah pusat pemulihan lebih teruk daripada penjara

KUALA LUMPUR: Bekas ratu cantik negara, Nor Shakila Mohammad Saiful Islam tampil mendedahkan pengalaman dirinya dikurung secara salah dan didera ketika mengikuti pusat pemulihan berdaftar di Hulu Langat pada 2021.x

Nor Shakila, 27, adalah mangsa terbaharu mengalami pengalaman sama seperti beberapa mangsa lain yang mendakwa turut dikurung dan didera di pusat sama cawangan berlainan, yang dilaporkan secara eksklusif oleh MEDIA VARIASI sebelum ini.

Bercerita lanjut, Nor Shakila mendakwa pusat pemulihan berkenaan ibarat neraka, lebih teruk berbanding penjara kerana bukan sahaja didera tetapi dikurung di ruang sempit bersama 20 perempuan lain.

“Saya dimasukkan ke tempat itu pada 2021, sebab gangguan mistik (histeria).

“Presiden pusat itu pada awalnya menuntut ibu bapa saya menandatangani surat aku janji, yang mana mengikut perjanjian jika sakit atau kematian tidak menjadi tanggungjawab pusat berkenaan dan dua tahun penghuni tidak dapat pulang untuk bersama keluarga.

“Ibu bapa saya terkejut dengan syarat berkenaan dan meminta masa untuk memikirkan sebelum tanda tangan, malah disuruh untuk membuat laporan polis memaklumkan kerelaan meletakkan saya di pusat itu dan dibenarkan untuk diperlakukan apa-apa sepanjang tempoh penempatan.

“Hari pertama dikurung saya sudah kena teruk, benjol di kepala, mata biru lebam. Saya tidur cara duduk di bilik kurungan itu untuk dua minggu.

“Saya juga pernah dirotan, oleh presiden pusat pemulihan berkenaan dengan tiga batang kayu buluh yang diikat bersama di bahagian lengan sehingga kulit terbelah dua, selain saya dihempas kepala ke dinding dan lantai.

“Dalam keadaan sakit presiden itu tidak hantar saya ke klinik, ubat pun tak diberi, telefon bimbit saya diambilnya sepanjang saya dikurung dan segala luka hanya dibiarkan sahaja sehinggalah saat bertemu ibu bapa saya.

“Saya dikurung selama 40 hari,” katanya ketika ditemui MEDIA VARIASI.

Nor Shakila menceritakan ketika hari pertama dia dimasukkan ke dalam bilik kurungan berkunci seperti penjara, tiada siapa menjelaskan kenapa dirinya dikurung.

“Dalam keadaan keliru dan tertekan, saya dikurung, dikunci dalam satu bilik macam banduan, tanpa diberitahu apa alasan saya berada di situ.

“Kalau ikutkan pengalaman suami yang pernah masuk penjara, warden akan maklumkan kesalahannya, dan mereka tidak didera atau dipukul sepertimana layanan pusat pemulihan ini, ” katanya.

Bekas model dan aktres itu mendakwa, sepanjang berada pusat berkenaan pihak pusat juga tidak pernah melaporkan atau menghantar sebarang gambar mengenai kesihatannya kepada ibu bapa.

Berkat doa ibu, Saniah Abdullah, seorang surirumah yang tidak henti berdoa akhirnya Nor Shakila berjaya keluar daripada tempat itu pada hari ke 40.

“Mulanya mereka menyoal, presiden juga bertanya dalam keadaan tidak beradab, kaki dilunjur lurus di atas meja, kenapa saya kena keluar.

“Ibu bapa saya memberitahu pusat berkenaan bahawa saya hendak melangsungkan perkahwinan tidak lama lagi.

“Mujur juga ibu ayah saya tidak tanda tangan surat aku janji, menguatkan lagi alasan untuk keluar,” katanya.

Nor Shakila adalah pemegang gelaran Miss Lumiere International World Borneo 2021, Miss India Worldwide Malaysia 2018 (Miss Beautiful Skin), Miss Malaysia Kebaya 2017/2018, Ratu Kebaya 2017, Ratu Cheongsam 2017 dan Miss Petite Malaysia World 2016 di tempat ketiga yang juga memegang kategori Miss Popularity.

Negara baru-baru ini dikejutkan dengan isu madrasah yang kini diubah kepada rumah pemulihan tular di media sosial selepas didakwa mengurung dan mendera seorang penghuni lelaki secara salah, di Shah Alam, selepas dilaporkan secara eksklusif di MEDIA VARIASI.

Laporan itu mendapat pelbagai reaksi daripada polis, Jabatan Kebajikan Masyarakat (JKM), Suruhanjaya Hak Asasi Manusia Malaysia (Suhakam), Jabatan Agama Islam Selangor (JAIS), Majlis Agama Islam Selangor (MAIS), Agensi Anti Dadah Kebangsaan (AADK), pertubuhan bukan kerajaan (NGO), peguam dan Menteri di Jabatan Perdana Menteri (Hal Ehwal Agama) ketika itu.

IKUTI SIRI KEDUA PENDEDAHAN PENGALAMAN BEKAS RATU CANTIK DI MEDIA VARIASI

Author

Tun Puteh Wanti

View all posts

View all posts


NASA siar imej mengerikan gunung berapi dari ISS

WASHINGTON: Seorang angkasawan di Stesen Angkasa Lepas Antarabangsa (ISS) mengesan sebuah lubang gunung berapi yang kelihatan seperti wajah hantu di Gurun Sahara, Afrika apabila dilihat dari angkasa, lapor laman berita Fox News semalam.

Lubang gunung berapi itu sedalam kira-kira 1,000 dan kelihatan seperti tengkorak yang mengerikan berdasarkan gambar dikongsikan Pentadbiran Aeronautik dan Angkasa Lepas Kebangsaan (NASA).

Ia dirakam selepas seorang angkasawan di ISS melihat formasi ganjil itu di Pergunungan Tibesti, Republik Chad.

Gambar itu pada asalnya dirakamkan pada bulan Februari lalu tetapi kemudian dikongsi semula oleh pihak NASA.

“Lubang gunung berapi sedalam 1,000 meter dan Tasik Trou au Natron di utara Chad kelihatan seperti wajah hantu yang merenung kembali ke arah anda,” kata Balai Cerap Bumi NASA dalam catatannya pada minggu lalu.

Gambar itu menunjukkan apa yang kelihatan seperti pembentukan tengkorak besar dengan dua soket mata dan hidung dikelilingi oleh bahan putih.

NASA berkata, soket mata dan hidung itu sebenarnya adalah bukit kon curam yang dibina di sekeliling lubang gunung berapi, manakala bahan putih ialah kerak mineral yang terhasil daripada garam dikenali sebagai natron. – Kosmo

Authors

Media Variasi

View all posts

Diyana Rahip

View all posts

View all posts

View all posts


Draf RUU larangan ahli Dewan Rakyat bertukar parti dimuktamad, dibentang 18 Julai

KUALA LUMPUR: Draf Rang Undang-Undang Perlembagaan (Pindaan) (No. 3) 2022 dan Mengenai Peruntukan Larangan Ahli Dewan Rakyat Bertukar Parti dimuktamadkan hari ini dan dijangka dibentang di Dewan Rakyat, 18 Julai ini.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata rang undang-undang berkenaan dicadang untuk dibahaskan pada 27 dan 28 Julai, tertakluk kepada budi bicara Yang Dipertua Dewan Rakyat.

“Rang Undang-Undang Perlembagaan (Pindaan) (No. 3) 2022 dan Mengenai Peruntukan Larangan Ahli Dewan Rakyat Bertukar Parti serta penyata (laporan) daripada jawatankuasa pilihan khas tersebut akan dibentangkan atau diletakkan di atas meja Ahli Dewan Rakyat di Parlimen pada 18 Julai 2022.

Penyata dan pindaan perlembagaan itu akan dijadikan rujukan kepada semua Ahli Dewan Rakyat,” katanya dalam satu kenyataan di sini hari ini.

Wan Junaidi berkata perkara tersebut diputuskan dalam mesyuarat Jawatankuasa Pilihan Khas Menimbang Rang Undang-Undang Perlembagaan (Pindaan) (No. 3) 2022 dan Mengenai Peruntukan Larangan Ahli Dewan Rakyat Bertukar Parti Bil. 6 2022 hari ini.

Selain itu, beliau berkata mesyuarat juga mencadangkan garis masa libat urus Bahagian Hal Ehwal Undang-Undang dan Jabatan Peguam Negara (AGC) bersama Ahli Dewan Rakyat kerajaan diadakan 25 Julai dan libat urus bersama Ahli Dewan Rakyat pembangkang, pada 26 Julai.

“Garis masa itu juga mencadangkan agar sesi libat urus bersama Ahli Dewan Negara diadakan pada 8 Ogos 2022 dan bacaan kali pertama di Dewan Negara pada 9 Ogos 2022, diikuti bacaan kedua pada 10 Ogos 2022,” katanya.

Wan Junaidi berkata setelah mendapat kelulusan Dewan Rakyat dan Dewan Negara, rang undang-undang berkenaan akan dipersembahkan kepada Yang di-Pertuan Agong di antara 11 hingga 26 Ogos untuk diperkenankan dan pewartaannya dijangka dilaksanakan antara 29 Ogos hingga 2 September ini. – BERNAMA


Bapa rogol anak kandung dihukum penjara 72 tahun, 30 sebatan

MUAR: Seorang lelaki berusia 46 tahun mengaku bersalah atas tiga tuduhan merogol anak kandungnya pada Jun lalu dan awal bulan ini.

Pengakuan itu membuatkan Hakim Mahkamah Sesyen, Abu Bakar Manat menjatuhkan hukuman penjara 72 tahun serta 30 sebatan tetapi hukuman penjara diarah berjalan serentak.

“Sebagai ayah, kamu sepatutnya menjadi wira dalam keluarga melindungi anak-anak. Saya sedih mengapa perkara ini boleh berlaku,” kata Abu Bakar seperti dilapor Kosmo hari ini.

Abu Bakar dilihat menitiskan air mata apabila fakta kes bagi tiga tuduhan dibaca.

Mengikut fakta kes, tertuduh didakwa merogol anak kandungnya berusia 14 tahun dengan kejadian pertama berlaku pada 22 Jun, pada jam 1.30 pagi.

Dia sekali lagi mengulangi perkara sama pada 26 Jun, pada jam 2 pagi dengan kejadian terakhir dilaporkan berlaku pada 3 Julai lalu, jam 4.30 pagi.

Semua ketiga-tiga kejadian berlaku di tempat sama iaitu sebuah rumah di Batu Pahat.

Berikutan itu, dia didakwa melakukan kesalahan mengikut Seksyen 376 (3) Kanun Keseksaan yang memperuntukkan hukuman penjara sehingga 30 tahun dan sebatan sehingga 10 kali bagi setiap pertuduhan.

Selepas mengambil kira pengakuan tertuduh, Abu Bakar kemudian menjatuhkan hukuman penjara 24 tahun dan 10 sebatan masing-masing untuk pertuduhan pertama, kedua dan ketiga.

Mahkamah turut memerintahkan tertuduh menjalani hukuman penjara serentak tetapi bagi hukuman sebatan, perlu dijalankan secara berasingan.

Bagaimanapun, Seksyen 288 Kanun Tatacara Jenayah menyatakan 24 sebatan adalah jumlah maksimum dibenarkan mengikut kanun berkenaan.

Tertuduh juga diarahkan menjalani hukuman itu bermula dari tarikh ditahan 8 Julai lalu.

Pendakwaan dilakukan Timbalan Pendakwa Raya Danial Munir manakala tertuduh tidak diwakili peguam.

Terdahulu, pihak pendakwaan memohon mahkamah menjatuhkan hukuman maksimum dengan mengambil kira perkembangan terkini kes rogol melibatkan bapa kandung selain mencerminkan kepentingan awam melebihi tertuduh.

Author

Diyana Rahip

View all posts

View all posts


Sembilan individu didenda RM2,000 kerana bergaduh selepas minum arak

JOHOR BAHRU: Polis menahan seramai 11 individu bagi membantu siasatan berhubung kes pergaduhan di kawasan perumahan di Taman Cendana, Pasir Gudang, di sini, pada 19 Mac lepas.

Ketua Polis Daerah Seri Alam, Supt Mohd Sohaimi Ishak berkata, penahanan terhadap individu termasuk seorang wanita berusia 17 hingga 53 tahun itu, susulan satu video yang memaparkan pergaduhan berkenaan.

Beliau berkata hasil siasatan mendapati pergaduhan yang berlaku pada jam 11.05 malam itu berpunca daripada beberapa individu yang ditangkap membuat bising selepas mengambil minuman keras.

“Kesemua individu itu ditahan pada hari kejadian dan kita dapati enam individu yang diberkas mempunyai 13 rekod jenayah lampau serta tiga rekod berkaitan dadah.

“Selain itu, seorang daripada 11 individu yang ditahan itu juga mempunyai dua rekod dikehendaki polis membabitkan kes dadah,” katanya menerusi kenyataan hari ini.

Beliau berkata kes itu telah dituduh di Mahkamah Majistret Johor Bahru pada 22 Mac lepas mengikut Seksyen 148 Kanun Keseksaan, dengan sembilan individu dijatuhkan hukuman denda sebanyak RM2,000 atau lima bulan penjara.

Terdahulu, tular di media sosial sebuah video berdurasi satu minit 31 saat yang memaparkan satu pergaduhan di sebuah flet, sejak semalam. – BERNAMA


Madness Esport gagal bawa Malaysia ke IESF

CYBERJAYA: Selepas menewaskan Brunei 2-0, Malaysia gagal membawa rentak yang sama ketika menentang Kemboja dan tewas 2-1.

Malaysia diwakili Madness Esport menentang Burn X Flash wakil Kemboja di kelayakan kejohanan International Esport Federation (IESF) zon Asia Tenggara pada Rabu, lapor portal mygameon.

Pada perlawanan pertama, Wan Wan yang dimainkan Fury dari Burn X Flash mengganas selepas berjaya mencatat 12 kill tanpa kematian.

Malaysia gagal mengekang barisan hero Burn X Flash seperti Fredrinn, Yu Zhong dan Franco.

Madness bagaimanapun berjaya menyamakan kedudukan pada perlawanan kedua selepas bermain selama 20 minit.

Karrie dan Diggie yang digunakan Xayysz dan Mali berjaya menunjukkan persembahan yang baik dan sekaligus menutup Fury yang bermain Melissa.

Namun, pada perlawanan penentuan, strategi yang sering digunakan Madness Esport iaitu Baxia jungle gagal membawa kemenangan untuk skuad negara.

Kali ini, Kemboja menggunakan Karrie dan berjaya mengalahkan draf yang mempunyai tiga hero kebal iaitu Baxia, Martis dan Lolita.

Dengan kemenangan tersebut, Kemboja akan mengiringi Filipina ke kelayakan IESF zon Asia + Ocenia

Oleh: AIN JAPRI (Pelatih USM)

Author

Media Variasi

View all posts

View all posts


Pekebun di Mersing resah tanaman sawit musnah diserang gajah

MERSING: Pekebun di Kampung Lubok Sawah di sini berdepan risiko kehilangan mata pencarian apabila tanaman kelapa sawit mereka musnah akibat serangan gajah.

Seorang pekebun Abd Zaini Abd Aziz, 55, mendakwa dia berdepan dengan isu itu sejak 19 tahun lepas, dan kebelakangan ini, jumlah haiwan liar berkenaan dilihat semakin meningkat di ladangnya yang seluas lebih satu hektar itu.

“Minggu lepas, lebih 20 ekor gajah menyerang tanaman sawit berbanding dua hingga tiga ekor sahaja sebelum ini, malah semakin berani muncul pada waktu siang termasuk di kawasan kediaman penduduk sekitar.

“Kebiasaannya, apabila ada ladang baharu dibuka, gajah akan berkeliaran ke kawasan kampung untuk mencari sumber makanan, dan sawit yang sedang membesar memang menjadi kegemaran haiwan ini,” katanya ketika ditemui pemberita baru-baru ini.

Menurutnya, selepas tidak dapat memperoleh hasil sebagaimana yang diharapkan, dia terpaksa mencari sumber pendapatan alternatif dengan bertukang bagi menyara hidupnya sekeluarga.

Katanya, dia bersama penduduk kampung turut mengambil inisiatif membuat rondaan dan membakar mercun serta menyalakan unggun api bagi menakutkan haiwan itu, namun adakalanya usaha yang dilakukan itu hanya sia-sia.

Abd Zaini berharap pihak berkaitan dapat mengambil tindakan sewajarnya kerana pekebun bukan sahaja kerugian, malah turut berdepan risiko keselamatan selain gajah liar tidak takut dengan kehadiran manusia.

Seorang lagi pekebun, Aminah Dollah, 56, yang tinggal di kawasan dikelilingi tanaman sawit berkata, kediamannya semakin kerap dikunjungi gajah tanpa mengira waktu siang atau malam, malah kira-kira 30 pokok sawitnya telah dimusnahkan, baru-baru ini.

“Ketinggian gajah ini ada yang melebihi paras bumbung rumah. Haiwan ini disyaki datang dari hutan berhampiran yang telah diteroka sehingga menyebabkan beberapa kampung termasuk Kampung Pengkalan Batu dan Kampung Baru Jemari diserang,” katanya.

Pada 18 April lepas, Pengerusi Jawatankuasa Pelancongan, Alam Sekitar, Warisan dan Budaya negeri K. Raven Kumar dilapor berkata kerajaan negeri sedang merancang kaedah penyelesaian secara lestari dan menyeluruh melibatkan kerjasama dengan Persekutuan bagi menangani isu konflik gajah.

Ahli Dewan Undangan Negeri (ADUN) Tenggaroh itu berkata, satu Jawatankuasa Tindakan Konservasi Gajah akan ditubuhkan, bagi menyelaras dan melaksanakan tindakan mitigasi pengurusan konflik haiwan liar itu pada peringkat daerah dan negeri. – BERNAMA


Siasatan ke atas beberapa individu berkaitan kes LCS lengkap – SPRM

PUTRAJAYA: Suruhanjaya Pencegahan Rasuah Malaysia (SPRM) telah melengkapkan kertas siasatan terhadap beberapa individu yang mempunyai kaitan dengan dakwaan penyelewengan dalam pengendalian projek pembinaan Kapal Tempur Pesisir (LCS).

Kenyataan SPRM hari ini memaklumkan kertas siasatan itu telah dikemukakan kepada Jabatan Peguam Negara dengan saranan agar mempertimbang pertuduhan terhadap beberapa individu.

“Seterusnya, SPRM akan menerima arahan lanjut hasil daripada kajian Pejabat Peguam Negara terhadap kertas siasatan tersebut,” katanya.

Semalam, Jemaah Menteri menggesa SPRM supaya menyegerakan siasatan berhubung isu LCS.

Perdana Menteri Datuk Seri Ismail Sabri Yaakob berkata perkara itu telah dibincangkan secara terperinci pada mesyuarat Jemaah Menteri dan meminta Peguam Negara agar melakukan pendakwaan jika terdapat bukti kukuh serta mengheret pihak yang bertanggungjawab ke muka pengadilan.

Khamis lepas, Jawatankuasa Kira-Kira Wang Negara mendedahkan sembilan prosiding berhubung isu LCS, yang bermula pada 18 Nov 2020, mendapati tiada satu kapal LCS telah disiapkan walaupun kontrak projek bernilai RM6.083 bilion itu, yang diberikan secara rundingan, memperuntuk bahawa lima kapal harus disiap dan diserahkan setakat Ogos 2022. – BERNAMA


Alumni Masscomm UiTM bantah penggabungan fakulti

KUALA LUMPUR: Alumni Fakulti Komunikasi dan Pengajian Media, Universiti Teknologi MARA (UiTM) membantah keputusan universiti itu untuk menggabungkan fakulti tersebut dengan Fakulti Sains Komputer dan Matematik.

Alumni Masscomm UITM dalam satu kenyataan hari ini berkata, mereka mengalu-alukan dialog dengan universiti sebelum keputusan mengenainya dibuat.

Presidennya, Basree Rakijan menyatakan adalah penting untuk memahami mengenai keperluan memelihara imej dan penjenamaan fakulti berusia lima dekad itu.

Beliau berkata, penggabungan itu akan melenyapkan pendidikan asas komunikasi massa untuk menyediakan maklumat penting kepada orang ramai.

“Pelajar komunikasi massa wajib dilatih kemahiran yang diamalkan melalui media seperti akhbar, majalah, radio, televisyen, filem, media sosial dan Internet.

“Platform ini memerlukan kemahiran berfikir dan analitikal, kreativiti dan kepakaran dalam penciptaan kandungan. Mata pelajaran yang patut diberi penekanan antara lain ialah berkaitan sains sosial dan kemanusiaan,” katanya.

Beliau berkata, Fakulti Komunikasi dan Pengajian Media telah melahirkan siswazah yang telah berjaya membuktikan diri sebagai peneraju industri dalam bidang percetakan, penyiaran, pengiklanan, perhubungan awam, penerbitan filem dan media sosial.

“Dalam persekitaran di mana maklumat salah semakin berleluasa, maka adalah penting untuk melengkapkan pelajar untuk menjadi komunikator yang cekap.

“Sementara pengajian komputer dan maklumat sangat bermanfaat, namun subjek teknikal ini hanyalah pemboleh kepada penciptaan kandungan.

“Lebih-lebih lagi, sejak beberapa tahun kebelakangan ini, pengamal media telah menerima penggunaannya,” tambahnya.

Tambah beliau, alumni Masscomm UiTM berharap dapat berbincang dengan UiTM, bersama pihak berkepentingan dan wakil pelbagai organisasi dalam industri terlibat.

Penggabungan itu diumumkan oleh Naib Canselor UiTM, Prof Datuk Dr Roziah Mohd Janor pada sambutan ulang tahun ke-50 fakulti itu baru-baru ini sebagai sebahagian daripada penstrukturan semula universiti dan langkah penjimatan kos.

Penggabungan fakulti itu kelak akan dikenali sebagai Kolej Pengkomputeran, Informatik dan Media. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Mohd Shahiful mohon berehat daripada jawatan Ketua Pemuda PAS Sik

ALOR SETAR: Ketua Dewan Pemuda PAS Kawasan Sik, Mohd Shahiful Mhd Nasir membuat permohonan untuk berehat daripada jawatan itu dan semua jawatan dalam parti untuk tempoh yang akan dimaklumkan kelak.

Permohonan itu dibuat menerusi satu surat yang ditujukan kepada Setiausaha PAS Kawasan Sik bertarikh 11 November lepas.

Dalam surat berkenaan, Mohd Shahiful memaklumkan keputusan itu dibuat susulan video yang tular mengenai kenyataan beliau baru-baru ini bahawa sesiapa yang mengundi Pakatan Harapan (PH) dan Barisan Nasional (BN) akan masuk api neraka.

Katanya, permohonan yang dibuat itu adalah secara sukarela tanpa dipaksa oleh mana-mana pihak dan akan mengambil tanggungjawab sepenuhnya atas apa yang berlaku.

“Ucapan dalam video itu merupakan ucapan saya sendiri dan bukan mewakili PAS khususnya, Perikatan Nasional (PN) amnya. Saya ingin memohon maaf kepada semua pihak sama ada dalam PAS mahupun PN yang terkesan dan tersinggung akan ucapan saya itu,” katanya.

Sementara itu, Timbalan Pesuruhjaya PAS negeri, Datuk Seri Muhammad Sanusi Md Nor ketika dihubungi mengesahkan mengenai permohonan Mohd Shahiful berkenaan. – BERNAMA


Aspek bahasa Melayu wajar dikemas kini sebelum beri kerakyatan – Saifuddin Nasution

PUTRAJAYA: Proses permohonan taraf kewarganegaraan wajar dikemas kini dalam aspek komunikasi bahasa Melayu sebagai bahasa rasmi Perlembagaan Malaysia.

Menteri Dalam Negeri, Datuk Seri Saifuddin Nasution Ismail berkata, pihak Jabatan Pendaftaran Negara (JPN) boleh menambah baik aspek berkenaan kerana ia perkara yang sememangnya diberi perhatian serius agensi.

“Saya percaya, aspek itu perlu dikemas kini. Tentulah tidak munasabah kalau kita lulus warganegara sampai tidak boleh langsung berbahasa Melayu.

“Umumnya, aspek itu diberi perhatian serius oleh jabatan (JPN), dalam proses kita angkat mereka yang membuat permohonan warganegara mengikut syarat,” katanya.

Beliau berkata demikian pada sidang media selepas mengadakan lawatan rasmi ke JPN, di sini, hari ini.

Terdahulu, Saifuddin menyampaikan surat kelulusan kepada seramai 28 pemohon warganegara.

Ketika menemu bual beberapa penerima, ada yang tidak mampu bertutur bahasa Melayu dengan baik tetapi memahaminya, ada juga yang memerlukan pihak ketiga untuk membantu menterjemah bahasa.

Sementara itu, beliau juga meminta jika terdapat rekod statistik warganegara yang tidak fasih berbahasa Melayu, bagaimanapun dipercayai tiada yang ada maklumat itu.

“Penguasaan bahasa ini ada modulnya, dan modul itu sampai tahap mana yang kita anggap munasabah untuk wajar kita berikan kelulusan warganegara,” katanya.

Mengikut syarat permohonan kewarganegaraan mengikut Perkara 19 Perlembagaan Persekutuan berumur 21 tahun atau lebih, antaranya pemohon mempunyai pengetahuan Bahasa Melayu yang memadai selain berkelakuan baik dan beberapa syarat lain.

Yang Dipertua, Gabungan Ikhtisas Dan Usahawan Bumiputra Anak Selangor (GIBS) Dr Muhammad Arif Mohd Hashim, pada 2017, dilaporkan berkata, setiap warganegara Malaysia yang menetap dan mengaku dirinya rakyat Malaysia mesti menguasai dan boleh berkomunikasi dengan baik dalam bahasa Melayu.

“Seseorang yang mengaku dirinya warga Malaysia mesti secara ikhlas dan jujur menyanjung tinggi penghormatan sebagai seorang rakyat Malaysia kerana di sinilah bumi dipijak. Jangan kerana segelintir permintaan dan tuntutan, maka kita korbankan bahasa,” katanya.

Beliau dilaporkan berkata, Perkara 152, Perlembagaan Malaysia memperuntukkan bahasa kebangsaan di Malaysia ialah bahasa Melayu.

Kedudukan bahasa Melayu sebagai bahasa kebangsaan walau bagaimanapun tidak menafikan kedudukan dan hak bahasa lain untuk digunakan, dipelajari dan dikembangkan sekalipun dengan menggunakan dana awam.

Sekiranya mereka tidak mahir berkomunikasi dalam bahasa Melayu, masalah komunikasi dalam pelbagai aspek secara efektif mulai daripada peringkat bawah hingga atas, akan terganggu dan memberi impak merugikan secara berpanjangan kepada rakyat dan negara.

Raja-Raja Melayu sejak Mesyuarat Durbar pada 1903 membangkitkan soal pengiktirafan bahasa Melayu sebagai bahasa rasmi.

Ketika menurunkan tandatangan persetujuan pembentukan Perlembagaan Persekutuan Tanah Melayu pada 5 Ogos 1957, Raja-Raja Melayu menetapkan tujuh wasiat, satu daripadanya menyentuh berkaitan bahasa iaitu ‘Kami tetapkan bahasa kebangsaan ialah Bahasa Melayu’.

Author

Tun Puteh Wanti

View all posts

View all posts


Dua bekas petugas SUK Pahang didakwa ubah kandungan sistem pengurusan darjah kebesaran negeri

KUANTAN: Dua bekas petugas di Pejabat Setiausaha Kerajaan (SUK) Pahang mengaku tidak bersalah di Mahkamah Sesyen di sini hari ini, atas tuduhan mengubah suai kandungan laman web sistem pengurusan darjah kebesaran dan pingat Pahang, yang didakwa dilakukan sejak dua tahun lepas.

Mohd Isa Mohd Yusof, 36, yang sebelum ini bekerja sebagai pembantu operasi dan bekas pembantu tadbir Muhammad Amer Syafeeq Aziz, 30, membuat pengakuan itu di hadapan Hakim Maimoonah Aid.

Mohd Isa dari Felda Sungai Panching Timur di sini, membuat pengakuan itu terhadap 26 pertuduhan yang didakwa dilakukan antara 19 Februari 2020 hingga 12 Oktober 2021 di Pejabat SUK Pahang di sini, manakala Muhammad Amer Syafeeq didakwa atas tiga pertuduhan antara 18 Ogos 2021 hingga 4 Oktober tahun lepas di tempat sama.

Mereka didakwa melakukan kesalahan itu dengan menggunakan nombor pengenalan yang dibekalkan kepada mereka untuk memasukkan nama 29 individu sebagai penerima darjah kebesaran Pahang yang dikurniakan oleh Sultan Pahang ke sistem laman web tersebut tanpa diberi kuasa untuk berbuat demikian.

Sedangkan semua individu tersebut tidak disenaraikan sebagai penerima darjah kebesaran Pahang yang terlibat iaitu Darjah Sri Sultan Ahmad Shah Pahang (SSAP) yang membawa gelaran Datuk Seri dan Darjah Indera Mahkota Pahang (DIMP) yang memberikan gelaran Datuk.

Bagi kesalahan itu, mereka didakwa mengikut Seksyen 5(1) Akta Jenayah Komputer 1997 (Akta 563) yang boleh dihukum di bawah Seksyen 5(4) akta sama yang memperuntukkan hukuman denda sehingga RM100,000 atau penjara maksimum tujuh tahun atau kedua-duanya, jika sabit kesalahan.

Pada prosiding itu, Mohd Isa yang tidak diwakili peguam merayu mahkamah mengurangkan jaminan RM10,000 bagi setiap pertuduhan yang ditawarkan pihak pendakwaan, atas alasan dirinya hanya mampu menyediakan wang RM20,000 bagi semua pertuduhan.

Dia yang beberapa kali berkata dirinya tidak mempunyai wang yang banyak juga memaklumkan telah ditukarkan ke jabatan lain.

Sementara itu, peguam Noor Azmi Kasani yang mewakili Muhammad Amer Syafeeq merayu jaminan itu dikurangkan kerana kewangan tertuduh yang juga berasal dari Kuantan tidak begitu baik selepas ditamatkan perkhidmatan pada 30 Jun lepas.

“Tertuduh kini bekerja secara sambilan dengan pendapatan antara RM500 ke RM700 sebulan. Isterinya juga tidak bekerja dan sedang mengandung, selain mereka turut mempunyai seorang anak,” katanya.

Maimoonah membenarkan jaminan RM130,000 bagi Mohd Isa dan RM15,000 terhadap Muhammad Amer Syafeeq, masing-masing dengan seorang penjamin serta menetapkan 13 Feb depan sebagai tarikh sebutan semula kes untuk serahan dokumen.

Pendakwaan dikendalikan Pengarah Pendakwaan Pahang Abdul Ghafar Ab Latif dan Timbalan Pendakwa Raya Fathin Nadhirah Kasim. – BERNAMA


Bertanding atau tidak, Tengku Zafrul akan pastikan PH-BN menang di Selangor

KUALA LUMPUR: Ketua UMNO Bahagian Kota Raja, Tengku Datuk Seri Zafrul Tengku Abdul Aziz menyerahkan sepenuhnya kepada pucuk pimpinan parti sama ada mencalonkan beliau atau tidak pada Pilihan Raya Negeri (PRN) Selangor nanti.

Tengku Zafrul menjelaskan, sehingga kini beliau tidak menerima sebarang tawaran untuk bertanding di mana-mana kerusi Dewan Undangan Negeri (DUN) di Selangor.

“Saya boleh confirm saya tidak ada terima apa-apa tawaran untuk bertanding di mana-mana kerusi pun.

“Tetapi sebagai Ketua UMNO Bahagian Kota Raja, saya akan terus membantu pucuk pimpinan di Selangor dan juga di persekutuan untuk memastikan kita menang di Selangor, itu yang lebih penting.

“Sama ada saya bertanding atau tidak bertanding, saya serahkan sepenuhnya kepada pucuk pimpinan kerana mereka lebih tahu.

“Saya akur dengan pucuk pimpinan parti tetapi yang pentingnya kita pastikan Barisan Nasional dan Pakatan Harapan menang,” katanya seperti dilapor Astro Awani.

Beliau berkata demikian selepas merasmikan majlis Anugerah Institusi Kewangan/Institusi Kewangan Pembangunan dan PKS 2022 CGC ke-28, disini, hari ini.

Sebelum ini nama Tengku Zafrul disebut-sebut akan bertanding di DUN Sungai Kandis namun difahamkan rundingan antara BN dan PH tidak mencapai kata putus.

Kegagalan mencapai persetujuan itu membuatkan UMNO berusaha meletakkan Menteri Pelaburan, Perdagangan dan Industri itu di DUN Kuang atau Paya Jaras.

Authors

Media Variasi

View all posts

Diyana Rahip

View all posts

View all posts

View all posts


Penggunaan telaga tiub di Kelantan tidak jejas struktur tanah – Pakar

KOTA BHARU: Penggunaan telaga tiub yang menjadi pilihan utama rakyat negeri ini Kelantan sejak berdepan masalah bekalan air bersih beberapa tahun lepas tidak menjejaskan struktur tanah, kata Pengarah Kanan Jabatan Geosains Fakulti Sains Bumi Universiti Malaysia Kelantan (UMK), Prof Dr Hamzah Hussin.

Katanya kebanyakan telaga tiub dipasang di kawasan Kelantan utara iaitu sekitar Kota Bharu, Bachok, Tumpat dan Pasir Mas, manakala penduduk di lokasi pedalaman Kelantan Selatan seperti Gua Musang dan Kuala Krai lebih cenderung menggunakan air tandak.

“Itu pun peratus penduduk yang menggunakan telaga tiub agak kecil berbanding keseluruhan kira-kira dua juta penduduk Kelantan ketika ini.

“Pembinaan telaga tiub di kebanyakan kediaman hanya menggunakan paip bersaiz kecil dan tidak mengganggu struktur bumi atau mendapan dan setakat ini tiada sebarang kesan negatif yang ditemui daripada langkah alternatif itu,” katanya ketika dihubungi Bernama, di sini hari ini.

Beliau berkata, penggunaan sumber air bawah tanah di negara ini tidak boleh dibandingkan dengan negara-negara yang berdepan masalah mendapan tanah ekoran penggunaan air dalam kapasiti yang banyak seperti Jakarta, Indonesia atau Bangkok, Thailand.

“Kira-kira 15 juta penduduk menetap di bandar Jakarta sahaja (hampir separuh daripada penduduk Malaysia) yang menyebabkan penggunaan air bawah tanah yang banyak sehingga memberi kesan kepada struktur bumi kawasan tersebut,” katanya.

Hamzah berkata, jumlah sedutan air bawah tanah di Malaysia adalah sangat kecil berbanding sumber air bawah tanah yang sangat kaya di negara ini.

Katanya, Malaysia hanya menggunakan kira-kira tiga peratus sahaja sumber air bawah tanah berbanding negara lain termasuk Denmark yang menggunakan 100 peratus air bawah tanah, Austria 98 peratus, Thailand 80 peratus dan China 78 peratus.

“Walaupun berlaku cuaca panas dan kemarau, Malaysia menerima taburan hujan yang banyak sepanjang tahun terutama di kawasan Pantai Timur.

“Keadaan ini secara tidak langsung membekalkan sumber air bawah tanah yang banyak di negara ini sekali gus menggantikan semula sumber air yang telah digunakan,” katanya.

Malah katanya kapasiti air bawah tanah yang tinggi di Malaysia berupaya menjadi sumber alternatif bekalan air negara pada masa hadapan. – BERNAMA


Bekas Pengerusi MCPF, penceramah cegah jenayah dilepas dan dibebaskan

KUALA LUMPUR: Bekas Pengerusi Yayasan Pencegahan Jenayah Malaysia Kuala Lumpur (MCPF KL) dan seorang penceramah pencegahan jenayah dilepas dan dibebaskan oleh Mahkamah Sesyen di sini hari ini atas pertuduhan melakukan pecah amanah dan bersubahat membabitkan dana yayasan itu berjumlah RM195,000.

Hakim Datin Sabariah Othman memutuskan demikian selepas mendapati pihak pendakwaan gagal membuktikan kes prima facie terhadap Bok Siew Mun, 50, dan Saiful Hamiruzzaman Mohd Hazir, 53, di akhir kes pendakwaan.

“Pihak pendakwaan hanya membuktikan satu elemen sahaja berkaitan pecah amanah yang mana tertuduh pertama (Bok) adalah seorang ejen (bekas pengerusi MCPF) manakala tiga elemen utama lain gagal dibuktikan iaitu tertuduh pertama mempunyai kawalan dan penguasaan terhadap wang RM195,000.

“Pihak pendakwaan juga gagal membuktikan bahawa tertuduh pertama mempunyai niat curang untuk melakukan pecah amanah semasa meluluskan pengeluaran wang itu kerana kesemua proses dibuat di dalam mesyuarat ahli jawatankuasa MCPK KL,” katanya.

Dalam penghakimannya, Sabariah juga berkata, elemen subahat juga gagal dibuktikan sama ada tertuduh kedua (Saiful Hamiruzzaman) ada niat bersama membantu atau berkonspirasi dalam pecah amanah bersama tertuduh pertama.

“Selain itu, terdapat beberapa keterangan saksi pendakwaan yang bercanggah dan mempunyai versi berbeza, justeru mahkamah mendapati kes pendakwaan lemah dan gagal dibuktikan.

“Oleh itu, pihak pendakwa gagal membuktikan kes prima facie dan mahkamah dengan ini melepas dan membebaskan kedua-dua tertuduh daripada pertuduhan ini,” katanya.

Pendakwaan dikendalikan Timbalan Pendakwa Raya Lim Chooi Yi manakala peguam Fahmi Abd Moin mewakili kedua-tertuduh.

Perbicaraan kes itu bermula 28 Oktober tahun lalu dan pihak pendakwaan menutup kes pada 12 Julai 2023 selepas 13 saksi pendakwaan selesai memberi keterangan.

Mengikut pertuduhan, Bok sebagai pengerusi MCPF KL yang diamanahkan dengan penguasaan ke atas harta iaitu dana yayasan itu didakwa melakukan pecah amanah dana yayasan dengan mengarahkan bayaran secara cek berjumlah RM195,000 kepada Syarikat Trio Green Hornet Sdn Bhd di Maybank Berhad, Cawangan Bandar Sri Permaisuri di sini pada 26 Februari hingga 31 Mei 2019.

Pertuduhan dikemukakan mengikut Seksyen 409 Kanun Keseksaan yang memperuntukkan hukuman penjara tidak kurang dua tahun dan maksimum 20 tahun dan sebatan dan denda, jika sabit kesalahan.

Saiful Hamiruzzaman didakwa bersubahat dengan Bok untuk melakukan pecah amanah berkaitan dana yayasan sama dengan mengemukakan invois milik Syarikat Trio Green dan menandatangani baucar bayaran yayasan itu pada tempat dan tarikh sama.

Dia dituduh mengikut Seksyen 409 Kanun Keseksaan dan dibaca bersama Seksyen 109 kanun sama yang. memperuntukkan hukuman sama, jika sabit kesalahan. – Harian Metro

Author

Media Variasi

View all posts

View all posts


MEKAR: JPN terima lebih 80,000 permohonan sejak 2019

PELABUHAN KLANG: Jabatan Pendaftaran Negara (JPN) menerima 80,389 permohonan berkaitan urusan kad pengenalan serta pendaftaran kelahiran dan kematian menerusi Program Menyemai Kasih Rakyat (MEKAR) sejak 2019.

Timbalan Ketua Pengarah (Operasi) JPN Saiful Yazan Alwi berkata inisiatif itu bagi memberi kemudahan kepada golongan yang sukar hadir ke cawangan JPN seperti Orang Kurang Upaya (OKU), warga emas, pesakit terlantar dan mereka yang tinggal di pedalaman.

“Isu ketiadaan dokumen pengenalan diri sering berlaku di kawasan yang jauh (terpencil) kerana sukar untuk mendaftar (pergi ke JPN), ada masalah bahasa dan akses kepada kemudahan dan kurang pengetahuan.

“Bila tiba sampai masa (mereka) menerima bantuan kerajaan dan perlukan kad pengenalan tetapi mereka tidak miliki dokumen tersebut, baru rasa ada kepentingan. Jadi kita akan bantu dari segi itu,” katanya kepada pemberita selepas Program MEKAR Ihsan bersama penduduk Pulau Ketam di sini hari ini.

Beliau berkata sejak Januari hingga Februari tahun ini JPN telah menerima sebanyak 3,172 permohonan berkaitan kad pengenalan serta pendaftaran kelahiran dan kematian.

Saiful Yazan turut mengalu-alukan ketua kampung atau komuniti tempatan yang mempunyai kesukaran bagi mengemas kini dokumen pengenalan diri supaya memaklumkan kepada JPN bagi menjalankan program MEKAR di kawasan mereka.

Sementara itu, seorang warga emas, Tan Hou Thong, 65, berkata, dia lega kerana masalah kad pengenalan dan sijil kelahiran rosak yang berlarutan sejak beberapa tahun lepas akhirnya berjaya diselesaikan hari ini.

“Saya diserang strok sejak tiga tahun lepas, saya tidak boleh pergi ke JPN (cawangan terdekat) untuk memperbaharui dokumen pengenalan.

“Hari ini, saya juga tidak dapat ke majlis penyerahan kad ini kerana belum boleh berjalan dengan sempurna, nasib baik mereka (JPN) sanggup hantar ke rumah saya,” katanya.

MEKAR adalah program turun padang JPN untuk urusan permohonan dokumen pengenalan diri seperti MyKad dan sijil kelahiran diberi kepada golongan yang layak tetapi sukar untuk hadir ke JPN seperti OKU, warga emas, pesakit terlantar dan mereka yang tinggal jauh di pedalaman.

la merupakan pendekatan proaktif JPN dalam memastikan setiap penduduk di Malaysia yang berkelayakan memohon dan mendapatkan dokumen pengenalan diri yang sah.

Maklumat lanjut berkenaan program MEKAR JPN, boleh menghubungi talian telefon 03-88808014/ 03-88807077 atau melalui emel mekar@jpn.gov.my. – BERNAMA


Projek perumahan di KL wajib bina rumah mampu milik, PPR – Anwar

KUALA LUMPUR: Kerajaan menekankan dasar mewajibkan pembinaan rumah mampu milik atau Projek Perumahan Rakyat (PPR) dalam semua projek perumahan yang diluluskan di Kuala Lumpur, kata Perdana Menteri, Datuk Seri Anwar Ibrahim.

Beliau berkata sasaran sebelum ini untuk membina lebih banyak rumah mampu milik belum tercapai, justeru perubahan penetapan syarat itu bertujuan memastikan jumlah rumah berkenaan dapat ditingkatkan untuk keperluan rakyat tidak berkemampuan.

Perdana Menteri berkata masalah itu dianggap serius dan di ibu negara, terdapat 3,000 permohonan untuk mendiami rumah mampu milik atau PPR dalam setahun, sedangkan Dewan Bandaraya Kuala Lumpur (DBKL) hanya mampu menawarkan 300 unit dalam tempoh sama.

“Kita buat perubahan sekarang (dalam mesyuarat) yang saya pengerusikan dua bulan lepas untuk tidak meluluskan mana-mana projek perumahan (di Kuala Lumpur) sekiranya mereka (pemaju) tidak membina unit rumah mampu milik atau PPR dalam projek sama.

“Mengenai soal syarat permohonan PPR DBKL yang ketat, saya juga setuju dan saya minta DBKL buat sikit penyesuaian (terhadap syarat permohonan),” katanya pada sesi Waktu Pertanyaan-Pertanyaan Menteri di Dewan Rakyat, hari ini.

Beliau berkata demikian bagi menjawab soalan Fong Kui Lun (PH-Bukit Bintang) berhubung syarat permohonan rumah PPR DBKL yang terlalu ketat sehingga golongan memerlukan seperti inidividu bujang yang kematian ibu bapa atau pemohon asal tidak layak membuat pemohonan baharu.

Sementara itu, menjawab soalan tambahan Datuk Mohd Suhaimi Abdullah (PN-Langkawi) sama ada berlaku pertindihan peranan pelbagai agensi perumahan, Anwar berkata, kerajaan telah menubuhkan jawatankuasa Kabinet untuk menyeragamkan dan mengumpulkan semua agensi terlibat di bawah kelolaan kedua-dua timbalan perdana menteri.

“ … kecenderungan kita dahulu, sebaik ada masalah, kita tubuh agensi … ada masalah lagi, kita tambah agensi. Padahal kerjanya dan hal yang sama … maka, kita bawa semua agensi ini dan diselaraskan agar program perumahan untuk rakyat tidak bertindih,” katanya. – BERNAMA


UNDIAN

Adakah PRN ke-15 ini akan menjadi petunjuk tahap sokongan terhadap Kerajaan Perpaduan?

 Ya
 Tidak
 Mungkin

View Results

Author

Admin-MV

View all posts

View all posts


Belum ada akta khusus wajib bayaran elaun latihan industri – Mustapha

KUALA LUMPUR: Persidangan Dewan Rakyat hari ini dimaklumkan setakat ini belum ada sebarang akta khusus untuk mewajibkan bayaran elaun kepada anak muda yang menjalani latihan industri di kementerian, agensi atau jabatan kerajaan.

Timbalan Menteri Sumber Manusia, Mustapha Sakmud berkata, bagaimanapun kementeriannya akan memperhalusi dan membincangkan perkara tersebut.

“Belum ada akta khusus yang dibuat untuk memastikan pelatih industri kita, terutama anak muda diwajibkan dibayar elaun, bagaimanapun perkara ini akan diambil perhatian dan cadangan tersebut akan diperhalusi serta dibincangkan di peringkat tertinggi kementerian,” katanya pada sesi soal jawab.

Beliau menjawab soalan tambahan Syed Saddiq Syed Abdul Rahman (MUDA-Muar) yang ingin tahu mengapa masih ada kementerian, agensi atau jabatan kerajaan yang tidak meneruskan pembayaran elaun latihan industri daripada RM300 kepada RM900 seperti yang ditetapkan Kabinet pada 2019.

Pada masa sama, katanya Kementerian Sumber Manusia melalui Pembangunan Sumber Manusia Berhad (PSMB) telah melaksanakan Skim Latihan Industri yang diperkenalkan dengan tujuan untuk membolehkan majikan mendapat bantuan kewangan sekiranya ingin mengambil pelajar untuk mengikuti latihan industri di syarikat mereka.

Katanya bantuan kewangan berbentuk elaun bulanan (maksimum RM500 sebulan) boleh dimohon menggunakan levi dan akan diberikan kepada pelatih sekurang-kurangnya antara dua hingga lapan bulan sepanjang tempoh latihan industri mereka.

“Pada 2022, PSMB telah meluluskan seramai 6,243 pelatih bagi skim tersebut dengan bantuan kewangan RM10.97 juta, manakala dari Januari hingga April 2023, seramai 3,787 pelatih telah menerima manfaat daripada bantuan kewangan RM7.42 juta.

“Pelaksaan insentif ini telah membantu pelajar dalam menjalani latihan industri dengan syarikat pelbagai industri dan seterusnya dapat melengkapkan dan mendedahkan mereka kepada alam pekerjaan,” katanya.

Beliau menjawab soalan asal Mohd Sany Hamzan (PH-Hulu Langat) yang bertanyakan sama ada kerajaan bercadang mewujudkan tabung insentif bagi membantu majikan mewujudkan peluang bersesuaian kepada pelajar pusat pengajian tinggi dalam melaksanakan tugasan latihan kerja dengan elaun yang berpatutan. – BERNAMA


Soalan Sejarah SPM: Polis tahan dua pelajar keluar kata-kata kesat

HULU SELANGOR: Dua remaja lelaki telah ditahan oleh pihak polis untuk membantu siasatan mengenai video yang tular,  melibatkan pelajar sekolah menengah yang tidak berpuas hati terhadap kertas soalan Sejarah semasa peperiksaan Sijil Pelajaran Malaysia (SPM).

Menurut kenyataan Ketua Polis Daerah Hulu Selangor, Superintendan Suffian Abdullah, dua remaja yang berusia 18 tahun telah ditahan setelah pihak polis menerima laporan daripada seorang guru wanita.

“Bertindak atas maklumat sepasukan polis dari Bahagian Siasatan Jenayah Ibu Pejabat Polis Daerah (IPD) Hulu Selangor melakukan serbuan di sebuah rumah di sekitar Hulu Selangor dan menahan kedua-dua suspek dipercayai terlibat dalam video tersebut,” katanya lapor Sinar Harian pada Sabtu.

Pihak polis turut menyita telefon bimbit yang dipercayai digunakan oleh suspek yang terlibat.

“Kes disiasat mengikut Seksyen 14 Akta Kesalahan Kecil 1995 dan Seksyen 233 Akta Suruhanjaya Komunikasi dan Multimedia Malaysia 1998,” lapornya.

Khamis lalu, sebuah video telah tular yang memaparkan seorang pelajar mengeluarkan kata-kata kasar setelah dikatakan tidak berpuas hati dengan soalan dalam subjek Sejarah SPM.

Author

Muhammad Nor Fadzly Mahat

View all posts

View all posts


Tekanan, persekitaran tempat kerja antara faktor pengaruhi kesihatan mental polis

KUALA LUMPUR: Kajian oleh Polis Diraja Malaysia (PDRM) mendapati tekanan, status kesihatan dan persekitaran tempat kerja merupakan tiga faktor utama menyumbang kepada masalah kesihatan mental terhadap anggota dan pegawainya.

Menteri Dalam Negeri, Datuk Seri Saifuddin Nasution Ismail berkata, faktor tekanan berpunca daripada kekecewaan dalam perhubungan, masalah penyesuaian di penempatan baharu, gagal mengawal daya tindak diri, kesunyian akibat berjauhan dengan keluarga dan masalah perkahwinan.

“Secara jujur dan terus terang, kita mengakui kebelakangan ini ada semacam kecenderungan dalam kalangan petugas warga polis yang ke arah bertindak membunuh diri. Kecenderungan itu dikesan seawal 2015.

“Sebab itu langkah segera telah diambil oleh pasukan polis walaupun kes itu angkanya kecil serta rendah dan boleh diangap terpencil berbanding dengan 130,000 kekuatan anggota, namun setiap nyawa adalah berharga,” katanya pada Waktu Pertanyaan-Pertanyaan Menteri di Dewan Rakyat, hari ini.

Beliau menjawab soalan Wan Hassan Mohd Ramli (PN-Dungun) mengenai langkah memastikan kesihatan mental dalam kalangan anggota polis, terutama yang memegang senjata api bagi memastikan anggota dapat menjalankan tugas dengan mental stabil.

Menurutnya, sebelum menyusun sebarang langkah dan tindakan bagi mengatasi perkara itu PDRM dan Kementerian Dalam Negeri (KDN) menganalisis semua data melalui kajian empirikal.

“Misalnya kajian pada 2014-2018 bertajuk Penerokaan Bunuh Diri Dalam Kalangan Warga Polis mendapati dalam tempoh itu terdapat tujuh kes bunuh diri dan pada tahun ini saja, satu kes yang kita anggap berprofil tinggi di Perlis yang bunuh isteri, manakala di Bayan Lepas dia tembak diri sendiri.

“Semua itu dalam radar catatan polis…oleh itu kita melihat semua aspek di mana sebelum seorang anggota yang hendak diberikan kebenaran menggunakan senjata api, dia tidak boleh sama sekali ada tanda-tanda gangguan, tekanan dan sebagainya sebelum superiornya membenarkan senjata  dimiliki,” katanya.

Beliau berkata, antara ikhtiar dijalankan bagi menangani masalah kesihatan mental termasuk program agama dan kaunseling, program psikologi, program peranan rakan sekerja yang dilatih untuk mengesan sekiranya terdapat anggota menunjukkan tanda-tanda tekanan dan kemurungan.

Katanya, ketika ini juga sedang dijalankan kajian saringan kesihatan mental dan kesejahteraan psikologi polis dengan kerjasama Universiti Sains Islam Malaysia (USIM) sehingga Jun ini.

Saifuddin berkata, untuk pengambilan baharu sejak 2018, PDRM juga telah menguatkuasakan selain kelulusan fizikal, calon juga perlu lulus ujian psikometri dan psikologi sebelum diambil bekerja. – BERNAMA


Mohd Nafuzi dilayang kad merah, Sang Kenari tewas di tangan PDRM

KUALA LUMPUR: Pengendali Kedah Darul Aman (KDA), Mohd Nafuzi Mohd Zain diperintah keluar padang ketika pasukan bimbingannya yang beraksi dengan 10 pemain tewas 0-1 kepada PDRM pada aksi Liga Super di Stadium Darul Aman, Alor Setar malam tadi.

Jaringan tunggal Bruno Suzuki pada minit ke-74 itu memberi kekalahan pertama musim ini buat Sang Kenari selepas merakam kemenangan berturut-turut masing-masing ke atas Perak dan Terengganu.

Babak pertama berakhir tanpa jaringan biarpun kedua-dua pasukan saling berbalas serangan khususnya pasukan tuan rumah yang mendapat sokongan padu penyokong sendiri, namun penjaga gol PDRM, Mohamad Ramadhan Ab Hamid cekap mengawal gawang.

Intensiti perlawanan berubah memasuki babak kedua sebaik Kapten Kedah Manuel Ott dilayangkan kad merah oleh pengadil perlawanan, Mohd Azizan Saat Ariffin pada minit ke-60 selepas menolak kepala pemain tengah lawan Fadi Mahmoud Awad Saleh.

Mohd Nafuzi melakukan empat pertukaran dengan membawa masuk Mohd Fadzrul Danel Mohd Nizam, Manuel Hidalgo, Mohamad Heshamudin Ahmad dan Mohammad Fayadh Mohd Zulkifli Amin dalam usaha mengubah rentak pasukan yang terpaksa beraksi dengan 10 pemain.

Bagaimanapun, pengendali berusia 44 tahun itu dihukum diperintah keluar padang apabila dilayangkan kad merah pada minit ke-70 selepas dilihat memeluk leher pegawai perlawanan keempat dengan sebelah tangannya di tepi padang ketika perlawanan sedang dihentikan selepas berlaku kekasaran ke atas pemain.

Empat minit kemudian, PDRM meledak gol kemenangan menerusi rembatan penyudah Suzuki yang mempamerkan daya usaha terpuji menerusi tiga percubaan berturut-turut sebelum yang terakhir menerjah jaring untuk membantu skuad kendalian Azzmi Aziz merakam kemenangan sulung musim ini.

PDRM naik ke tangga keenam dengan mengumpul empat mata selepas tiga perlawanan manakala Kedah kekal di kedudukan keempat dengan enam mata.

Sementara itu, Kelantan United meraih mata pertama selepas seri tanpa jaringan menentang Perak yang terus kempunan memburu kemenangan sulung, pada aksi sebelah petang di Stadium Sultan Muhammad IV, Kota Bharu.-BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Disney nafi akan buka Disneyland di Melaka

CYBERJAYA: Berita perkhabaran bahawa Disneyland akan dibuka di Jasin, Melaka kini dilaporkan sebagai tidak benar.

Perkara itu berikutan seorang wartawan CNN di Asia Tenggara, Heather Chen, telah mendapatkan respons daripada pihak Disney berhubung pembinaan tersebut.

Menurutnya, pihak Disney mengesahkan kepadanya bahawa tiada perancangan yang menyatakan Disneyland akan dibangunkan di Melaka.

Heather telah memadam tweet asal dan memuat naik tweet baru kerana pihak Disney meminta dia memadamkan pengesahan tersebut akan tetapi, dia menegaskan segala yang disebut dalam tweet yang dipadam itu adalah tepat.

To clarify: My tweet has now been deleted on orders of Disney. But the original clarification I made from reaching out and reporting still stands — There are no official plans for a Disney themed park in Malacca, earlier reports were purely speculative and misinformed.

— Heather Chen (@heatherchen_) November 17, 2022

Terdahulu, Exco Pelancongan, Warisan dan Kebudayaan negeri Melaka, Datuk Muhammad Jailani Khamis menyatakan sebuah Taman Tema Disneyland dan Disney City berkeluasan kira-kira 80.9 hektar bakal dibangunkan dalam daerah Jasin pada tahun 2027.

Memetik laporan Melaka kini, pembangunan taman tema itu adalah yang pertama diwujudkan di ASEAN selepas China, Korea, Eropah dan Jepun dan pembinaannya menelan kos kira-kira RM2 bilion.

Malah, pihak Jailani juga telah memeterai satu Memorandum Persefahaman (MoU) melibatkan beberapa syarikat termasuk Taming Sari Berhad, Institusi Perbankan (Exim Credit Dubai Zurich Capital Bank & Sparco Bank UK) dan Korea Camping Caravanning Federation A Divisional Corporation (KCCF).

Bagaimanapun, pementeraian itu tidak dihadiri oleh wakil Disney sekali gus menjadikan ia sebagai khabar angin dan spekulasi semata-mata.

Author

Diyana Rahip

View all posts

View all posts


12 menteri PN takut hilang jawatan, kuasa – Ahmad Zahid

KUALA LUMPUR : Jika semalam, beberapa pegawai lantikan politik di kementerian bertindak mengosongkan bilik masing-masing yang dipercayai berkaitan dengan spekulasi bahawa pembubaran Parlimen akan dibuat dalam masa terdekat.

Hari ini, 12 menteri daripada Perikatan Nasional (PN) dalam Kabinet Perdana Menteri, Datuk Seri Ismail Sabri Yaakob, akhirnya menonjolkan sikap membantah Pilihan Raya Umum ke-15 (PRU15) diadakan segera.

Presiden UMNO, Datuk Seri Dr Ahmad Zahid Hamidi menyifatkan, tindakan itu kerana takut kehilangan jawatan dan kuasa masing-masing.

“Begitu bersungguh 12 Menteri PN yang dikatakan tidak berputus asa untuk mengekalkan jawatan mereka dalam Kabinet. Betapa sayang mereka akan kedudukan dan jawatan yang ada sekarang hingga takut hilang kuasa mereka.

“Keputusan anggota Kabinet daripada PN itu kerana bimbang dihukum pengundi sendiri berikutan ada dalam kalangan mereka sebelum ini bertindak melompat parti.

“Sudah pasti sebahagian besar mereka bukanlah pemimpin yang berwibawa.

“Tindak tanduk mereka sebelum ini mengecewakan pengundi sendiri. Ada yang kalah teruk pilihan raya, tetapi diangkat menjadi Senator lalu dilantik sebagai menteri. Bukan sebarang menteri akan tetapi menteri kanan.

“Wakil rakyat lain puluhan tahun dipilih rakyat dan berkhidmat tidak pula dilantik menjadi menteri kanan. Yang kalah pilihan raya ini pula diangkat menjadi menteri kanan, ada pula dilantik timbalan menteri,” katanya menerusi di Facebook hari ini.

Ahmad Zahid berkata, pengkhianatan dilakukan mereka dengan melompat ke parti lain demi mendapat laba politik, jawatan dan kedudukan.

“Pengundi marah, ketika kempen PRU14, bercakap berdegar-degar dan janji pula melangit. Kata demi pengundi, demi parti disayangi.

“Akan tetapi apabila menang, melompat ke parti lain dan yang menjadi menteri sekarang sedar bahawa peluang mereka untuk menang sangat tipis dan sangat takut berdepan dengan pengundi mereka dahulu.

Justeru mereka cuba kekalkan kuasa, cuba tangguhkan pilihan raya kerana takut kalah. Maka lebih baik kekal dengan jawatan dan kedudukan masa kini, menikmati manfaat sebelum hilang kuasa,” katanya.

Ahmad Zahid yang juga Ahli Parlimen Bagan Datuk, berkata semua akar umbi, biro politik dan Majlis Kerja Tertinggi (MKT) UMNO berharap tidak ada wakil rakyat UMNO bersubahat dengan agenda musuh UMNO dan Barisan Nasional (BN) itu.

“Jika mereka yang terbabit telah dikenal pasti, UMNO dan BN tidak teragak-agak untuk membuat tindakan dan masanya akan tiba nanti.

“Disiplin parti UMNO dan BN perlulah dipatuhi. Dalam suasana menjelang pilihan raya ini jangan ada pula cuba khianat dan menikam UMNO dari belakang.

“UMNO dan BN tidak akan berkompromi sekiranya ada pengkhianat parti. Biarlah katak politik parti lain dan parti mereka sahaja masih hanyut dengan jawatan mereka sebelum tewas pilihan raya kali ini,” katanya.

Beliau berkata, UMNO dan BN perlu terus merapatkan barisan, bergerak ke depan, semarakkan obor perjuangan dan pastikan parti menang untuk kestabilan politik.

“Sebelum musuh politik kita tekankan butang tarik diri seperti mana mereka ancam Perdana Menteri kita, maka kita pastikan tekan butang terlebih dahulu. UMNO dan BN tidak pernah gentar,” katanya.

Terdahulu, beberapa menteri daripada PN mengesahkan seramai 12 menteri PN mengutuskan surat kepada Yang di-Pertuan Agong memaklumkan pendirian mereka yang tidak mahu PRU-15 diadakan pada tahun in.

Media tempatan sebelum ini pernah melaporkan kenyataan Ahli Parlimen Muar Syed Saddiq Syed Abdul Rahman yang mendedahkan bagaimana ahli politik memperoleh gaji atau pencen yang lumayan, hanya dengan berkhidmat sebagai wakil rakyat atau menjadi menteri jika berkhidmat lebih 36 bulan.

Seorang ahli kabinet dibayar RM50,000 sebulan, seorang menteri juga mendapat rumah mewah di Putrajaya, sebuah kereta, pemandu, plat kenderaan bernilai ratusan ribu jika dijual, lesen import (AP) untuk membawa masuk kereta mewah ke dalam negara, dan sebidang tanah di Putrajaya.

Syed Saddiq juga mendedahkan mereka yang sudah berkahwin boleh mendapat antara RM100,000 hingga RM200,000 untuk percutian setiap tahun.

Beliau mengatakan jika seorang ahli politik telah berkhidmat sebagai ahli dewan undangan negeri (Adun), ahli exco, dan menteri, atau senator, atau ahli Parlimen, mereka menikmati pencen untuk setiap jawatan ini.

Sekiranya menggabungkan semua pencen, ia boleh melebihi RM100,000 sebulan.

Sekiranya pilihan raya dilakukan dalam tempoh terdekat, negara ini dengan kata lain dapat menjimatkan dana negara daripada membayar pencen kepada barisan menteri.

Author

Tun Puteh Wanti

View all posts

View all posts


Pengguna Instagram ‘meroyan’ akaun tak boleh akses, hilang banyak followers

CYBERJAYA: Mimpi ngeri buat sebilangan pengguna aplikasi Instagram apabila mendapati jumlah pengikut mereka di platform berkenaan tiba-tiba berkurangan dengan banyak.

Perkara itu tercetus susulan Instagram tiba-tiba menggantung segelintir akaun pengguna tanpa sebab.

Templat mesej yang diterima mengatakan akaun digantung dan pengguna perlu memberikan notis membantah penggantungan.

Ekoran isu tersebut yang berlaku malam tadi, rata-rata netizen meluahkan ketidakpuasan hati mereka di laman Twitter.

Instagram tengah down, banyak account kena suspended, so i think sebab tu followers banyak hilang. It’s happening around the world.

— qils (@shashaaqilah) October 31, 2022

Ya Allah patut lah..lps tu da jdi cmtu dan2 terus uninstall ig sbb da stress jdi gitu. patut pelik tiba2 followers drop then suddenly kna community guidelines plk

— 🙂 (@ztynx) October 31, 2022

Pihak Instagram telahpun mengesahkan mereka menyedari akan isu yang melanda jutaan pengguna dan memohon maaf atas segala kesulitan yang berlaku.

We're aware that some of you are having issues accessing your Instagram account. We're looking into it and apologize for the inconvenience. #instagramdown

— Instagram Comms (@InstagramComms) October 31, 2022

Susulan itu, rata-rata akaun Instagram yang disekat kini boleh diakses semula.

Namun, masih ada sebilangan pengguna yang gusar atas isu yang menimpa kerana tidak mahu kehilangan kesemua foto dan video yang disimpan menerusi platform berkenaan.

Author

Diyana Rahip

View all posts

View all posts


Bimbang isu privasi data, Google tangguh pelancaran bot sembang Bard di EU

MOSCOW: Gergasi teknologi Amerika Syarikat (AS), Google perlu menangguhkan pelancaran bot sembang kecerdasan buatannya Bard di Kesatuan Eropah (EU) kerana syarikat itu memberikan maklumat yang tidak mencukupi tentang cara alat AI akan melindungi privasi orang Eropah, Suruhanjaya Perlindungan Data Ireland, penyelia data utama Google di bawah Peraturan Perlindungan Data Am EU berkata pada Selasa, lapor Sputnik.

“Google baru-baru ini memaklumkan Suruhanjaya Perlindungan Data tentang hasratnya untuk melancarkan Bard di EU minggu ini… (badan pemantau) tidak mempunyai sebarang taklimat terperinci mahupun melihat penilaian kesan perlindungan data atau sebarang dokumentasi sokongan pada ketika ini,” kata Timbalan Pesuruhjaya Graham Doyle.

Beliau berkata: “Bard tidak akan dilancarkan minggu ini.”

Badan pemantau Ireland telah meminta penilaian terperinci dan jawapan Google tentang cara AI mematuhi peraturan perlindungan data EU “sebagai perkara yang mendesak” dan sedang menunggu jawapannya. Isu itu berada di bawah “pemeriksaan berterusan” oleh badan pemantau yang akan memberikan maklumat kepada agensi data Eropah yang lain “secepat mungkin”.

Bard ialah bot sembang AI percubaan dan perbualan Google yang diperkenalkan pada 6 Feb, yang pada mulanya dikuasakan oleh Model Bahasa Google untuk Aplikasi Dialog (LaMDA) dan kini dikuasakan oleh model bahasa besar (LLM) PaLM 2 yang paling maju syarikat, dan direka bentuk untuk berfungsi sama ke OpenAI’s ChatGPT.

Bagaimanapun, tidak seperti ChatGPT, Bard mampu menarik maklumat daripada internet.

Model bahasa ChatGPT yang dilancarkan pada akhir November, telah menerima ulasan bercampur untuk keupayaannya meniru perbualan manusia dan menghasilkan teks unik berdasarkan input pengguna.

Ada yang memuji model itu kerana aplikasi profesionalnya, seperti pembangunan kod, manakala yang lain mengkritik potensinya untuk disalah guna seperti pelajar menggunakan model itu untuk menulis esei. – BERNAMA-SPUTNIK


Nahas Elmina: Hanya pakaian Ustaz Idris terbakar, jasadnya tidak

PETALING JAYA: ‘Jasad arwah tidak hangus terbakar, hanya pakaian sahaja yang terbakar.’

Demikianlah luahan keluarga Allahyarham Idris Abdol Talib @ Ramali, 41, salah seorang daripada 10 mangsa yang terkorban dalam nahas pesawat ringan jenis Beechcraft 390 (Premier 1) di Elmina Central Park, Seksyen U16, kelmarin.

Perkara tersebut dimaklumkan Ahli Parlimen Rantau Panjang, Datuk Siti Zailah Mohd Yusoff ketika melawat ke kediaman keluarga Allahyarham Taman Ketari, Bentong Pahang.

Menerusi hantaran di Instagramnya, beliau dimaklumkan bahawa hanya pakaian Allahyarham yang juga seorang Hafiz al-Quran sahaja yang terbakar manakala jasadnya dalam keadaan baik.

“Al-Fatihah. Baru sahaja selesai menziarahi keluarga beliau di Taman Ketari, Bentong Pahang. Terharu dapat makluman dari keluarga arwah bahawa jasad arwah tidak hangus terbakar, hanya pakaian saja yang terbakar.

“Allahu Akbar. Almarhum Ustaz Idris adalah merupakan seorang Hafiz Al-Quran. Semoga semua roh para arwah bersama para solihin dan ditempatkan di syurga yang tertinggi,” tulisnya.

Allahyarham meninggalkan seorang balu dan tiga orang anak masing-masing berusia 54 hari, 10 tahun serta 14 tahun.

Allahyarham adalah pegawai Kerajaan Negeri Pahang yang berkhidmat di Pejabat Agama Islam Daerah Raub sebagai pegawai penguat kuasa.

Namun Allahyarham bercuti tanpa gaji awal tahun ini selepas berkhidmat sebagai pegawai khas kepada Pengerusi Jawatankuasa Kerajaan Tempatan, Perumahan, Alam Sekitar Dan Teknologi Hijau Pahang, Datuk Seri Johari Harun.

Kelmarin, pesawat tersebut sepatutnya dijadualkan mendarat pukul 2.48 petang bagaimanapun dipercayai melencong sebelum hilang kawalan dan terhempas.

Sehingga kini, hanya jenazah penunggang p-hailing, Muhamad Hafiz Muhamad Salleh, 32, sudah dituntut keluarganya pada pukul 9.30 pagi tadi.

Bagi jenazah yang lain, proses pengurusan mayat mangsa dijangka selesai seawal Isnin ini ekoran proses pengecaman ujian asid deoksiribonukleik (DNA) daripada cebisan mayat (human remains) memerlukan sedikit masa untuk diselesaikan. – Kosmo!

Author

Media Variasi

View all posts

View all posts


ADUN Tanjung Batu, Bersetia Bersahabat harap Zahid bebas

SHAH ALAM: Ahli Dewan Undangan Negeri (ADUN) Tanjung Batu, Andi Muhammad Suryady Bandy dan Kelab Bersetia Bersahabat Negeri Sabah berharap Datuk Seri Ahmad Zahid Hamidi  dibebaskan daripada 40 pertuduhan rasuah berhubung Sistem Visa Luar Negara (VLN) yang akan diketahui hari ini.

Andi berkata, sebagai tanda sokongan beliau hadir ke mahkamah hari ini.

“Semoga keadilan dilaksanakan sebaik mungkin, saya harap beliau bebas,” katanya kepada MEDIA VARIASI.

Dalam pada itu, Ketua Penerangan Kelab Bersetia Bersahabat Negeri Sabah, Suhaimi Atal berkata, melihat fakta kes nampak ada sinar harapan untuk Ahmad Zahid.

“Saya ikuti rapat perkembangan kes Datuk Seri dan kerana itu saya berharap beliau dilepaskan.

“Peribadi dirinya yang tenang dan sabar menjalani segala cabaran politik termasuk pertuduhan di mahkamah bukti beliau seorang pemimpin yang baik.

“Saya dari Kunak Sabah hadir hari ini dan berdoa agar keadilan berpihak sewajarnya,” katanya kepada MEDIA VARIASI.

Hakim Mahkamah Tinggi, Datuk Mohd Yazid Mustafa dijadual menyampaikan keputusan di akhir kes pendakwaan itu pada jam 9 pagi.

Sekiranya keputusan mahkamah memihak kepada pihak pendakwaan yang berpendapat wujud prima facie terhadap Ahmad Zahid, maka beliau akan dipanggil untuk membela diri manakala jika sebaliknya, bekas Timbalan Perdana Menteri itu akan dilepas dan dibebaskan.

Tambah Suhaimi, kepimpinan Ahmad Zahid disenangi rakyat Sabah, banyak pembangunan dan kebajikan rakyat dijaga ketika era beliau sebagai Timbalan Perdana Menteri.

Author

Tun Puteh Wanti

View all posts

View all posts


‘Young Tigress’ bermula garang, belasah Taiwan 7-0

KUALA LUMPUR: Skuad hoki remaja wanita kebangsaan memulakan kempen Piala Remaja Wanita Asia 2023 dengan membelasah Taiwan, 7-0, dalam saingan Kumpulan A di Kakamigahara, Jepun, hari ini.

Tonggak pertahanan, Nur Nabila Alia Yussaini dan Siti Nur Atika Shaikh Maznan masing-masing menyumbat dua gol bagi membantu skuad ‘Young Tigress’ di bawah kendalian Lailin Abu Hassan memungut tiga mata penuh dalam aksi di Stadium Hoki Kawasaki Heavy Industries.

Malaysia memulakan pesta gol menerusi jaringan padang oleh penyerang, Nur Shamine Azureen Mohammed Badusha pada minit ke-20 dan hanya memerlukan dua minit kemudian untuk menggandakan jaringan menerusi penalti shootout oleh Nur Nabila Alia.

Skuad kebangsaan terus melebarkan kedudukan menerusi jaringan daripada pukulan sudut penalti dalam tempoh dua minit dihasilkan oleh Siti Nur Atika pada minit ke-30 dan Nurul Fatin Fatiah Azman untuk gol keempat pada minit ke-32

Pasukan negara yang terus menggandakan asakan memperoleh gol kelima, kali ini oleh jaringan padang Thibatharshini James, selang tiga minit kemudian diikuti gol kedua Nur Nabila Alia menerusi pukulan sudut penalti pada minit ke-37 sebelum jaringan padang Siti Nur Atika melengkapkan kemenangan besar Malaysia pada minit ke-40.

Walaupun menang besar,  Lailin mengakui beliau kurang berpuas hati dengan kegagalan pemainnya memanfaatkan pukulan sudut penalti sekali gus menghalang Malaysia daripada menjaringkan lebih banyak gol hari ini.

“Pemain juga agak gugup untuk dapatkan gol namun selepas separuh masa kedua, saya lihat mereka dapat keyakinan jaringkan gol dan persefahaman makin meningkat pada setiap suku permainan,” katanya dalam satu video dikongsi Konfederasi Hoki Malaysia (KHM) kepada media.

Justeru, beliau menuntut anak-anak buahnya untuk terus fokus dan lebih tajam di hadapan gol ketika bertemu India, yang disifatkannya sebagai pasukan pilihan dalam kejohanan ini, pada saingan kedua kumpulan esok.

Kejohanan berlangsung sejak 2 Jun sehingga 11 Jun ini, yang juga merupakan aksi kelayakan Piala Dunia Remaja Wanita, disertai oleh 10 pasukan dan dibahagi kepada dua kumpulan.

Juara dan naib juara kumpulan akan melangkah ke separuh akhir manakala tiga pasukan terbaik mendapat slot ke Piala Dunia Remaja Wanita 2023 berlangsung di Santiago, Chile, pada 29 November hingga 10 Disember ini. – BERNAMA


Madrasah, tahfiz di Indonesia mahu kuasai dunia robotik

KUALA LUMPUR: Madrasah dan pendidikan tahfiz di Indonesia bukan lagi memfokuskan bidang agama, tetapi kini berusaha melengkapkan diri anak-anak pesantren untuk menguasai bidang teknologi dan robotik.

Bagi mereka mencintai ilmu adalah jihad yang mulia dan ilmu tidak terbatas kepada satu aspek sahaja kerana luasnya ibarat air laut meliputi permukaan dunia.

Usaha madrasah dan tahfiz di Indonesia dalam melahirkan pelajar berpakej lengkap wajar dicontohi dalam membantu generasi muda mendepani Revolusi Industri Keempat (IR 4.0), akan datang.

170 pelajar madrasah dan tahfiz dari Indonesia berkumpul di Malaysia baru-baru ini untuk menyertai International World Robotic Championship bertempat di Palace Hotel.

Pelbagai rekaan robotik dipertandingkan walaupun saiznya kecil namun berjaya dipersembahkan dengan baik sehingga ada yang membawa pulang trofi kemenangan.

Ini sejajar dengan usaha kerajaan menerusi Kementerian Pendidikan yang mahu peranan pusat tahfiz dengan kepelbagaian kemahiran demi masa depan mereka dan negara.

Pengarah Pondok Pesantren Karyamas Bangsa dari Batam, Mas Rum ketika ditemui berkata, melihat keperluan semasa semakin menuntut generasi baharu mempunyai pelbagai kemahiran, pihaknya tidak sahaja mengutamakan pengajian agama tetapi kemahiran berdasarkan minat pelajar.

“Selama ini umum hanya tahu pesantren (madrasah) hanya untuk mengaji, tetapi kita mahu menunjukkan lebih daripada itu, bahawa pelajar juga ada kemahiran hidup berdasarkan minat dan bakat mereka.

“Kita belajar agama secara umum, tetapi masih menerapkan subjek kemahiran insaniah atau soft skill seperti ‘public speaking’, harta intelek (IP) digital, robotik. Jadi, itu tujuan kita datang ke sini, untuk menimba pengalaman dan mengembangkan minat pelajar di Indonesia nanti.

“Kita melihat dunia robotik boleh berkembang jauh, ketika ini robotik digunakan untuk membantu restoran sebagai pelayan, penghantar makanan, juga membantu sektor perubatan ketika pembedahan dan sebagainya, mungkin tidak lama lagi robotik digunakan untuk semua sektor pekerjaan.

“Kita mahu anak-anak tahfiz berpandangan jauh bukan duduk bawah tempurung, mereka perlu explorasi kemahiran, kecerdasan minda mereka dalam memberi manfaat kepada masyarakat dan dunia,” katanya.

Seorang lagi, Pengarah Madrasah Sanawiah Negeri Tiga Madiun Jawa Timur, Ruwiyati Rohmah berkata, generasi hari ini mudah menyerap pelbagai kemahiran.

“Ilmu robotik merupakan persiapan kepada anak-anak di alam pekerjaan di masa depan yang begitu bergantung kepada IR 4.0.

“Kita perlu melengkapkan anak-anak kita dengan segala ilmu yang akan menyediakan masa depan mereka dalam bidang matematik, sains dan teknologi, rekabentuk dan penguatkuasaan teknologi.

“Ternyata, banyak pengalaman dapat dikongsi melalui program seperti ini, malah banyak lagi hal yang kami perlu belajar dari Malaysia,” katanya.

Mereka ditemui MEDIA VARIASI ketika delegasi pesantren dari Indonesia itu membuat kunjungan ke pejabat Persatuan Pengguna Islam Malaysia (PPIM), di sini.

Terdahulu, kira-kira 10 wakil pesantren dari seluruh Indonesia menyertai pertandingan Robotik For Peace anjuran Yayasan Gift.

Yang turut hadir, Presiden Yayasan Gift, Prof Firdaus Azzam; Ketua Aktivis PPIM, Datuk Nadzim Johan.

Author

Tun Puteh Wanti

View all posts

View all posts


Bekas penghuni Madrasah Darussolihin akui jalani latihan ala tentera

KUALA LUMPUR: Seorang individu yang mendakwa sebagai bekas penghuni Madrasah Darussolihin Jalan Kebun Shah Alam yang didakwa terbabit isu dera ala ‘militan’ mengakui jalani latihan ala tentera.

“Saya bekas alumni di pondok Madrasah Darus Solihin dan bersama saya, ramai lagi alumni bekas pelajar pondok di sana yang sudah sihat dari penyakit gila, isim, ketagihan dadah, gengster, kaki ‘game’ orang, mangsa penyakit sihir, jin saka, budak-budak yang belasan tahun yang ada kes nk bunuh mak ayah, bekas banduan penjara yang masuk keluar masuk keluar, bertahun-bertahun tak jalan juga.

“Apabila masuk pondok latihan dengan kaedah Guru kami memang macam tentera komando, keras sikit la latihannya… mana boleh manja-manja… nak manja-manja pi masuk sekolah Convent atau Pengasih…

“Pasal yang masuk pun bukan calang-calang budak, bekas banduan, tokan besar, gengster, mangsa sihir dengan penyakit saka keturunan yang sudah bertahun-tahun berubat tak pulih-pulih juga…

“Kami diajar ilmu adab, ilmu tajwid, perbetulkan bacaan al-Quran dan taharah bab fardhu Ain, Tauhid dengan zikirnya, solat dan manaqib mengikut kaedah Tarekat Al-Qodiri dan latihan senaman stail tentera,” tulisnya dalam ruangan komen Facebook MEDIA VARIASI.

Terdahulu, ketika ditanya kepada wakil madrasah yang mahu dikenali sebagai Ridzuan berhubung kesan fizikal yang dialami pelajar yang mendakwa didera ala militan, beliau mengakui pelatih diberi latihan dan senaman termasuk aktiviti silat.

“Latihan dibuat di atas lantai memang kesan begitu,” katanya kepada MEDIA VARIASI di ibu pejabat Persatuan Pengguna Islam Malaysia di sini pada Selasa.

Ridzuan hadir bersama tiga lagi wakil madrasah dan selepas sejam perbincangan dengan pihak media, ibu kepada pelajar madrasah yang dakwa didera ala militan turut menyertai perbincangan.

Ridzuan mengesahkan madrasah berkenaan menjalankan pusat pemulihan dadah secara tidak sah sejak 2002 dan hanya sebuah pertubuhan yang berdaftar dengan Jabatan Pendaftaran Pertubuhan (RoS) pada tahun 2018.

Bagaimanapun Ketua Pengarah AADK, Sutekno Ahmad Belon pula menafikan dakwaan agensi berkenaan terlibat kerjasama dengan madrasah berkaitan.

MEDIA VARIASI sebelum ini melaporkan, pendedahan pelajar didera ala militan ketika mengikuti ‘rawatan pemulihan’ di madrasah di Shah Alam.

Susulan pendedahan itu, dimaklumkan, madrasah berkenaan tidak berdaftar dengan Jabatan Agama Islam Selangor (JAIS) atau AADK.

Ketua Polis Daerah Shah Alam, Asisten Komisioner Mohd Iqbal Ibrahim turut mengesahkan laporan diterima dan siasatan mengikut Seksyen 323 Kanun Keseksaan.

Pengerusi Suruhanjaya Hak Asasi Manusia Malaysia (SUHAKAM), Prof Datuk Dr Rahmat Mohamad menjalankan siasatan dakwaan isu pelanggaran hak asasi manusia di madrasah berkaitan, bagi menjalankan fungsi statutorinya di bawah Seksyen 4 dan 12 Akta SUHAKAM 1999.

Pada Isnin, Menteri di Jabatan Perdana Menteri (Hal Ehwal Agama), Datuk Idris Ahmad, memaklumkan kes madrasah yang didakwa mendera pelajar ala militan telah dibawa kepada pihak polis.

Author

Tun Puteh Wanti

View all posts

View all posts


Sekejap ‘cium mulut’ sekejap tidak, nasib rakyat tak terbela – Mahdzir

PADANG TERAP: Politik masa kini tidak sewajarnya berkisar mengenai percaturan politik Pengerusi Penaja Gerakan Tanah Air (GTA), Tun Dr. Mahathir Mohamad dan Presiden Pakatan Harapan (PH), Datuk Seri Anwar Ibrahim semata-mata.

Sebaliknya Naib Presiden UMNO, Datuk Seri Mahdzir Khalid berkata, politik hari ini adalah untuk membawa agenda lebih besar iaitu pembinaan negara dan bukannya hanya berkaitan rencana politik dua individu tersebut.

“Saya tak fikir naratif politik kedua-dua mereka itu berkisar mengenai rakyat, persetujuan mereka untuk bertemu dan berbincang ini hanyalah atas dasar politik semata-mata.

“Untuk menang, macam-macam strategi serta perkara teknikal akan dibuat termasuk berkawan dengan sesiapa saja asalkan menang pilihan raya, saya tak fikir naratif mereka ini berkisar mengenai hal rakyat sebaliknya hanyalah ‘cerita’ politik semata-mata.

“Ini soal aku nak bunuh engkau dan engkau nak bunuh aku, itu saja dan tak ada cerita lain pun termasuk membela nasib rakyat,” katanya.

Beliau berkata demikian pada sidang media selepas Program Tanggungjawab Sosial Korporat (CSR) Yayasan Pelajaran MARA (YPM) Daerah Padang Terap di Pusat Komuniti Padang Kerasak, Naka, dekat sini, hari ini.

Tambah Mahdzir, beliau yakin rakyat kini lebih bijak menilai segala percaturan yang cuba dirancang oleh Mahathir dan Anwar setiap kali menjelang Pilihan Raya Umum (PRU) sejak puluhan tahun lalu.

“Mereka ini sekejap ‘cium mulut’ sekejap tidak, tetapi tengoklah apa yang diberikan kepada rakyat dalam tempoh 22 bulan sewaktu kedua-duanya dalam Pakatan Harapan (PH)?

“Malah ketika itu Presiden Parti Pribumi Bersatu Malaysia (Bersatu), Tan Sri Muhyiddin Yassin pun ada bersama mereka tubuhkan kerajaan, akhirnya mereka berpisah, buat hal masing-masing kerana impian mereka bukan nak bela rakyat,” katanya.

Tegas Mahdzir, sudah tiba masanya rakyat memberi ruang kepada ahli politik lain memacu negara selepas kedua-dua pemimpin berkenaan sudah terlalu lama berada di persada politik dan hanya muncul untuk merebut kuasa sejak puluhan tahun lalu.

“Ini bukan soal politik Mahathir dan Anwar atau Muhyiddin dengan Anwar, ini soal politik membina negara,” kata Mahdzir.

Jumaat lalu, satu klip video Mahathir dipaparkan di laman media sosialnya menyatakan kesediaan untuk berbincang dengan Anwar berkaitan kerjasama PRU15.

Menurut bekas Perdana Menteri itu, beliau percaya dirinya dan Anwar memiliki matlamat yang sama dan tidak kisah untuk melakukan langkah pertama bagi bertemu dengan bekas timbalannya itu.

Anwar kemudiannya membalas kenyataan itu dengan menyatakan kesudian untuk bertemu Mahathir dan memaklumkan beliau tiada masalah untuk bertemu bekas ‘bosnya’ itu.

Author

Tun Puteh Wanti

View all posts

View all posts


Pemimpin UMNO Kedah letak jawatan

ALOR SETAR: Datuk Othman Aziz hari ini mengumumkan peletakan jawatannya sebagai Timbalan Pengerusi Badan Perhubungan UMNO Kedah sebagai mengambil tanggungjawab moral susulan kekalahan BN khususnya parti itu di Kedah pada Pilihan Raya Umum ke-15.

Othman, yang tewas di Parlimen Jerlun, turut mendesak Presiden UMNO, Datuk Seri Dr Ahmad Zahid Hamidi meletakkan jawatan ekoran prestasi buruk dan teruk parti serta BN.

“Kita telah mencuba sehabis baik dan kita menerima ini adalah satu penolakan mutlak orang-orang Melayu terhadap UMNO ketika ini maka sudah tentulah kita merasakan kita memerlukan satu rombakan ataupun baik pulih dari segi kepimpinan UMNO.

“Jadi saya menggesa Datuk Seri Dr Ahmad Zahid Hamidi selaku Presiden UMNO berfikir secara terbuka dan berjiwa besar untuk melepaskan jawatannya,” katanya kepada pemberita di sini hari ini.

Beliau juga berkata pengundi khususnya orang Melayu telah memberikan satu petanda yang cukup jelas dalam PRU15 bahawa mereka tidak menggemari gaya dan cara pemimpin UMNO mengemudi parti itu.

Pada PRU15 semalam, BN tewas di kesemua 14 kerusi Parlimen yang ditandingi di Kedah. – BERNAMA


Gabriel Jesus menari untuk pertahan Vinicius Junior yang disamakan monyet

Oleh: WAHYUDIN AL-BALINGI

GABRIEL Jesus terus memberikan dukungan penuh kepada rakan senegaranya, Vinicius Junior. Penyerang Arsenal itu meraikan gol dengan gaya tersendiri.

Arsenal bertandang ke kubu Brentford dalam aksi Liga Perdana Inggeris dan mencatat kemenangan sensasi 3-0 menerusi jaringan William Saliba, Gabriel Jesus dan Fabio Vieira.

Ada kisah menarik di sebalik gaya gol Jesus untuk gol kedua Arsenal. Selepas melakukan gaya menelefon yang menjadi trademark, Jesus kemudian menari-nari.

Penyerang asal Brazil tersebut mengaku itu adalah bentuk dukungannya kepada Vinicius Junior selaku penggempur Real Madrid, yang juga berasal dari Brazil.

“Perayaan itu untuk sahabat saya Vinicius Junior. Ini (perkauman) perlu dihentikan dan gaya gol ini untuknya,” kata Gabriel Jesus kepada Sky Sports.

Vinicius menjadi bahan bualan ketika Real Madrid membantai Real Mallorca 4-1 di Santiago Bernabeu minggu lalu. Peledak Brazil itu menyumbang satu gol kemenangan Los Blancos.

Gaya tari Samba dilakukan Vinicius sebaik mencetak gol. Aksinya itu rupa-rupanya membuatkan pemain Mallorca dan jurulatih Javier Aguirre tersinggung.

Aguirre bukan satu-satunya yang mengecam gaya tari Samba Vinicius Junior. Ketua pasukan Atletico Madrid, Koke, meminta Vinicius tidak melakukan itu semasa derby Madrid di Wanda Metropolitano yang berlangsung awal pagi Isnin tadi.

Komentar lebih pedas dilontarkan Presiden Persatuan Ejen Sepanyol, Pedro Bravo. Dia bahkan menyamakan joget Vinicius dengan monyet, komentar yang memiliki kecenderungan rasisme.

Author

Media Variasi

View all posts

View all posts


Kebijaksanaan Agong tangani kemelut politik rakyat

TITAH dari Istana Negara penentu nasib dan masa depan rakyat dan pembentukan kerajaan Persekutuan.

Rakyat mungkin hampir lupa, sebenarnya kita perlu berbalik semula kepada Institusi Raja Berpelembagaan, yang sebelum ini ada pihak cuba menanam kebencian untuk menghapuskan institusi Raja Berpelembagaan.

Dahulu institusi ini dihina, sekarang terhegeh-hegeh pula datang minta perkenan.

Biarpun untuk membentuk kerajaan politik, menuntut rakyat jelata perlu melalui proses demokrasi, namun tidak semestinya ia menjadi penentu mutlak membentuk kerajaan baharu.

Ternyata, kuasa rakyat belum juga cukup ampuh, dan tidak mampu menjadi solusi kepada segala masalah dan krisis yang sedang dihadapi oleh rakyat dan negara ini.

Mungkin sudah sampai masanya untuk kita mentalkinkan demokrasi di negara ini.

Sebagai rakyat jelata kita sudah gagal untuk membentuk kerajaan politik melalui proses demokrasi.

Maka sewajarnya kita kembalikan segalanya kepada sistem Raja Berperlembagaan.

Sebagai rakyat jelata, junjunglah Rukun Negara dan Perlembagaan Persekutuan sebagai kaedah dalam kita bernegara. Luhurkan kembali perlembagaan dan daulatkan undang-undang.

Kita melihat akhirnya Barisan Nasional (BN) mengambil keputusan yang tepat untuk menyerahkan segalanya kepada budi bicara dan kebijaksanaan dari pihak Istana Negara.

Itulah keputusan yang terbaik yang seharusnya diambil menyerahkan kepada budi bicara dan kebijaksanaan Istana Negara untuk melantik Perdana Menteri Malaysia ke-10.

Sebagai rakyat Tuanku, kita akur dengan titah dan kehendak dari Istana Negara.

Rakyat sudah maklum, kebijaksanaan Yang di-Pertuan Agong dan Majlis Raja-raja (MRR) dengan berhemah menyelesaikan kemelut politik yang mengundang kebimbangan rakyat, dengan segera amat disenangi rakyat jelata.

Sebab itu adalah keutamaan Agong untuk melantik PM dan menteri-menteri Kabinet yang dipercayai mampu mentadbir urus negara, bagi pihak Agong dan Majlis Raja-raja, sekali gus mencerminkan Raja-raja dan Melayu.

Orang lain termasuk PM hanya boleh mencadangkan nama calon PM. Tidak kiralah apa alasannya.

Tapi Agong satu-satunya yang berkuasa melantik dan membatalkannya. No question as it, cukup hanya Agong bertitah, “Beta tidak berkenan”. Noktah!

Author

Tun Puteh Wanti

View all posts

View all posts


Usahawan PKS agenda pertama kerajaan bantu memudah cara pembiayaan

KUALA LUMPUR: Usahawan kecil dan sederhana terjejas akibat pandemik COVID-19 adalah agenda pertama kerajaan untuk membantu golongan itu bangkit semula merancakkan ekonomi negara, sebaik fasa peralihan ke endemik.

Justeru, antara usaha proaktif kerajaan adalah mempermudahkan urusan soal pembiayaan dalam perniagaan dengan mengenepikan CTOS dan CCRIS.

Pengerusi Majlis Pembangunan Usahawab Koperasi Parlimen (MPUKP) Gombak merangkap Timbalan Pengerusi Badan Perhubungan UMNO Selangor, Datuk Megat Zulkarnain Omardin berkata, pihaknya percaya fasa pandemik COVID-19 menyebabkan semua peniaga dan usahawan dalam negara terjejas, termasuk rekod kewangan selain tersenarai dalam CTOS dan CCRIS.

Justeru, katanya, semua agensi di bawah kementerian tidak lagi mengamalkan konsep ‘red tape’ atau terlalu birokrasi.

“Jadi, semua pengusaha jangan risau, AIM, TERAJU, TEKUN, BMS, semua ini di bawah agensi kementerian, tidak ada lagi amalkan soal red tape.

“SME ,SME Corp, Bank Rakyat ada berikan bantuan awal (modal) perniagaan, sekurang-kurangnya RM30,000. Kalau besar lagi, pergi kepada SME, PUNB, ada RM500,000.

“Kita ubah (konsep), supaya tidak menjadi agensi yang tidak menyusahkan rakyat dalam keadaan rakyat cukup sukar menghadapi situasi kesan pandemik,” katanya.

Beliau berkata demikian pada program Bazar Pagi Rakyat di Kompleks Lincah Mahaguru Omar (KLMO) anjuran MPUKP Gombak, di sini.

Program berkenaan mendapat kerjasama AIM, Persatuan Penjaja dan Peniaga Kecil Melayu Gombak, Kelab Usahawan Gombak dan Kelab Usahawan Ikhtiar Selayang.

Yang turut hadir, Timbalan Pengurus Wilayah Selangor/Kuala Lumpur AIM, Saipul Nizam Mat, dan Pengerusi Persatuan Penjaja & Peniaga Kecil Melayu Cawangan Gombak (PPPKM) Selangor, Erma Fatimah Hamid.

Sementara itu, Megat Zulkarnain berkata, lokasi penganjuran diberikan secara percuma kepada peniaga atas niat untuk membantu untuk mengurangkan beban mereka yang sering menghadapi masalah mendapatkan tempat niaga.

“Kebetulan saya mempunyai kompleks (KLMO) tinggalan arwah ayah saya, pernah berpesan supaya pastikan tempat ini boleh memberi manfaat kepada masyarakat khususnya orang Melayu.

“Kita tak kenakan bayaran (tapak) kerana niat untuk membantu. Ini adalah sedikit sumbangan daripada saya, dan rakan lain, yang penting sediakan tempat untuk mereka berniaga,” katanya.

Kompleks berkenaan boleh menempatkan lebih 100 peniaga, malah sebarang keputusan untuk menambah kekerapan operasi peniaga di tapak itu, beliau sebagai tuan rumah tidak masalah untuk memberi kebenaran pada bila-bila masa asalkan tempat itu terjaga.

Author

Tun Puteh Wanti

View all posts

View all posts


Budak 11 tahun masuk hospital, termakan biskut ganja milik bapa

GERIK: Seorang kanak-kanak perempuan berusia 11 tahun dikejarkan ke hospital selepas termakan biskut coklat mengandungi ganja milik bapanya, semalam.

Ketua Polis Perak, Datuk Seri Mohd Yusri Hassan Basri berkata, pihaknya menerima makluman berhubung kejadian itu kira-kira pukul 10.26 malam selepas dilapor oleh pembantu perubatan Klinik Kesihatan Lawin.

Menurutnya, kanak-kanak terbabit dibawa sendiri oleh bapanya untuk pemeriksaan selepas mengalami simptom sesak nafas, pening kepala dan loya.

“Siasatan awal mendapati mangsa telah termakan biskut yang dicampur dengan ganja hingga menyebabkan mengalami sesak nafas, sakit kepala dan loya.

“Mangsa telah dihantar ke Hospital Gerik sebelum dirujuk ke Hospital Taiping untuk rawatan lanjut. Keadaan mangsa kini dilaporkan stabil,” katanya seperti dilapor Kosmo, hari ini.

Tambah beliau, susulan kejadian itu, polis menahan bapa kanak-kanak tersebut dan merampas biskut yang dihasilkannya untuk siasatan lanjut.

Katanya, ujian saringan air kencing mendapati lelaki berkenaan positif dadah jenis tetrahydrocannabinol (THC).

“Suspek yang merupakan penoreh getah itu direman lima hari mulai hari ini sehingga Sabtu depan untuk siasatan mengikut Seksyen 31(1)(a) Akta Kanak-Kanak 2001 dan Seksyen 15(1)(a) Akta Dadah Berbahaya 1952,” katanya.

Difahamkan, suspek memproses biskut tersebut untuk kegunaan sendiri dengan mencampurkan dadah miliknya sebelum disimpan di dalam bekas dan diletakkan di atas meja dapur.

Kanak-kanak itu dikatakan mengambil dan memakan biskut sebanyak empat keping sebelum mengalami sesak nafas, sakit kepala dan loya.

Author

Diyana Rahip

View all posts

View all posts


Dihalang anjur #KelasDemokrasi dalam universiti, Fahmi Reza curah ilmu di kedai tomyam

CYBERJAYA: Meskipun dihalang daripada menganjurkan kelas demokrasi dalam kampus universiti, semangat juang untuk mendidik anak muda tetap diteruskan aktivis, Fahmi Reza.

Fahmi atau nama sebenarnya Mohd Fahmi Reza Mohd Zarin yang juga merupakan seorang pereka grafik aktif memberi pendedahan kepada rakyat mengenai sistem demokrasi di Malaysia menerusi siarang langsung di akaun TikTok rasminya.

Perkara itu secara tidak langsung membuatkan rata-rata anak muda khususnya yang layak mengundi peka dan fahami corak politik di tanah air ini sekali gus membuatkan mereka lebih bersedia untuk keluar mengundi pada Pilihan Raya Umum ke-15 (PRU15) kali ini.

Menjelang hari pengundian yang akan berlangsung pada Sabtu ini, Fahmi dilihat semakin rancak menganjurkan kelas demokrasi secara terbuka bersama mahasiswa di beberapa universiti.

Namun, bukanlah mudah untuk dirinya memasuki kawasan kampus kerana rata-rata pihak universiti dilihat tidak membenarkannya membuat kelas atas alasan tiada permohonan rasmi.

Halangan yang melanda itu tidak mematahkan semangat Fahmi serta sekumpulan mahasiswa yang impikan perubahan buat negara, lantas mengambil solusi untuk kekal menganjurkan kelas demokrasi di luar kampus.

Jika tiga hari lalu Fahmi dilihat membuat kelas demokrasi di sebuah kedai mamak di Pulau Pinang, baru-baru ini pemuda yang seringkali mencetuskan kontroversi itu terpaksa mengadakan kelas di sebuah kedai tomyam susulan kehadirannya di sebuah kampus yang terletak di Terengganu juga tidak diterima.

“Kamu boleh sekat #KelasDemokrasi masuk kampus, tapi kamu tak boleh sekat mahasiswa masuk #KelasDemokrasi.

“Walaupun disekat dan berpindah tempat, mahasiswa tetap hadir,” tulisnya menerusi hantaran di Facebook rasminya.

Usaha Fahmi yang cuba menyampaikan ilmu mengenai sistem demokrasi di Malaysia nyata mendapat perhatian umum yang sebilangannya beranggapan, anak muda tidak sewajarnya belajar daripada individu seperti Fahmi kerana tidak mempunyai sebarang kelulusan dalam bidang demokrasi.

Namun, masih ada yang berpandangan bahawa inisiatif Fahmi untuk ‘sekolahkan’ anak-anak muda yang rata-ratanya ‘kosong’ tentang politik adalah tindakan yang bernas.

“Tabik dengan usaha Fahmi Reza buat #KelasDemokrasi untuk memberi pendedahan awal yang sangat jelas dan mudah faham kepada anak-anak muda. He is a non-partisan. Semua parti dia bantai kalau ada silap.

“Dia bukan berkempen untuk mana-mana parti politik,tetapi mengambil inisiatif untuk mengajar tentang hak-hak yang kita perlu tahu before anak-anak muda ni mula mengundi Sabtu ni.

“Kita sibuk nak muka baru, pemimpin yang lebih muda but this is the basic thing yang anak muda perlu tahu. Janganlah disekat kelas percuma macam ni.

“Undi18 dah pun bermula, kelas begini sangat diperlukan untuk create awareness tentang hak dan suara kita semua. Sepatutnya, semua universiti boleh memberi ruang untuk kelas-kelas sebegini, bukan bila khemah Barisan Nasional (BN) je datang, terus menadah tangan terbuka.

“Bila Fahmi Reza, terus hantar polis bantuan datang sekat, tutup lampu bagai. Nasiblah kita ada saluran media sosial sepertit Tiktok to reach them out,” tulis seorang netizen di media sosialnya berhubung inisiatif Fahmi.

Author

Diyana Rahip

View all posts

View all posts


Organisasi berperanan tangani masalah kesihatan mental di tempat kerja

KUALA LUMPUR: Organisasi berperanan proaktif dalam menangani masalah kesihatan mental di tempat kerja.

Ini kerana, masalah kesihatan bukan sahaja memudaratkan kesejahteraan emosi seseorang individu, tetapi turut menjejaskan produktiviti di tempat kerja.

Perkara ini diambil berat oleh pihak AIA Malaysia apabila semakin ramai tenaga kerja terpaksa bergelut dengan masalah kesihatan mental yang diburukkan lagi susulan pasca pandemik.

Ketua Pegawai Penyelesaian Korporat AIA, Tung Hsiao Ley berkata, masalah kesihatan mental dikatakan terus meningkat sehingga menjejaskan aspek kesihatan individu khususnya produktiviti di tempat kerja.

Beliau berkata, berdasarkan kajian oleh Relate Malaysia pada 2018, mendapati, seramai 4.57 juta pekerja dewasa mengalami masalah kesihatan mental dengan 29 peratus daripadanya menunjukkan bahawa tahap kesihatan mental sangat rendah.

Tinjauan Tempat Kerja Paling Sihat di Malaysia oleh AIA Vitality pada 2019 pula, mendapati bahawa semakin ramai tenaga kerja di Malaysia tidak mendapat tidur secukupnya dan bekerja secara berlebihan.

Katanya, statistik merekodkan sebanyak 51 peratus daripada mereka mengalami sekurang-kurangnya satu dimensi tekanan atau stres berkaitan kerja, dan 53 peratus mendapat tidur kurang daripada tujuh jam sehari.

Justeru, pihak AIA Malaysia memperkenalkan penyelesaian kesihatan mental yang pertama di negara ini menerusi kerjasama dengan ThoughtFull.

Katanya, langkah bersama itu adalah sebahagian daripada usaha membantu organisasi menangani masalah kesihatan mental di tempat kerja dengan lebih baik.

Beliau berkata, penyelesaian baharu itu membolehkan majikan memberikan penjagaan yang lebih baik dan sokongan hujung ke hujung untuk kesejahteraan mental pekerja mereka.

“Penyelesaian kesihatan mental baharu itu adalah sebahagian daripada ‘WorkWell with AIA’, satu bahagian di bawah Penyelesaian Korporat Menyeluruh kumpulan.

“WorkWell with AIA menawarkan pelbagai penyelesaian dan perkhidmatan bagi membimbing organisasi yang ingin memupuk dan meningkatkan kesejahteraan pekerja,” katanya menerusi satu kenyataan, di sini.

Katanya lagi, sebagai salah satu penyedia insurans manfaat pekerja terbesar Malaysia, AIA bermatlamat menyediakan penyelesaian yang serba lancar bagi meningkatkan tahap kesejahteraan mental di syarikat.

“Kami juga ingin menghapuskan stigma dan mewujudkan ruang yang selamat di tempat kerja bagi menggalakkan perbincangan berkaitan kesihatan mental,” katanya.

Author

Tun Puteh Wanti

View all posts

View all posts


Kerajaan hilang RM2 bilion angkara pempengaruh, usahawan digital culas bayar cukai

KUALA LUMPUR: Kerajaan berpotensi kehilangan sehingga RM2 bilion setiap tahun berikutan masih ada pempengaruh dan usahawan digital yang culas membayar cukai pendapatan meskipun meraih pendapatan lumayan menerusi platform maya.

Setiausaha Agung Persatuan Akauntan Percukaian Malaysia (MATA), Dr Mohd Fairuz A Razak, berkata jumlah berkenaan tidak mustahil memandangkan sejak pandemik COVID-19 melanda dunia, model perniagaan inovatif berkenaan memainkan peranan penting dalam memacu pertumbuhan ekonomi.

Katanya, perkembangan positif dalam perniagaan maya, termasuk pekerjaan sebagai pempengaruh turut disokong peralihan dalam tabiat membeli-belah rakyat yang kini lebih memilih pembelian secara dalam talian.

Ini kerana pembelian dalam talian lebih mudah, cepat, kos lebih rendah dan mengurangkan pergerakan fizikal berbanding cara konvensional.

“Dianggarkan kerajaan kehilangan sekitar RM1 bilion hingga RM2 bilion setahun disebabkan perkara ini. Sememangnya, ramai yang melaksanakan perniagaan secara dalam talian menggunakan pelbagai platform.

“Ia belum termasuk lagi pempengaruh yang meraih pendapatan lumayan menerusi media sosial,” katanya kepada BH.

Khamis lalu, media melaporkan Lembaga Hasil Dalam Negeri (LHDN) mula memantau platform media sosial dan e-dagang milik pempengaruh serta usahawan digital setiap hari untuk mengesan dan memastikan golongan terbabit tidak ‘lari’ daripada membayar cukai.

Menurut agensi percukaian itu, pemantauan dibuat menerusi Seksyen Audit Ekonomi Digital, unit khas yang ditubuhkan baru-baru ini khusus untuk memantau aktiviti pempengaruh dan usahawan digital yang didakwa hidup mewah tetapi tidak membayar cukai.

Antara yang dipantau LHDN adalah aktiviti perniagaan pengasas produk kosmetik, peniaga mata wang asing, mata wang kripto, emas, pempengaruh, Tiktoker, Instafamous, YouTuber dan pekerja ekonomi gig.

Sebelum ini, ada banyak dakwaan dan laporan media mengenai pempengaruh dan usahawan dalam talian yang dikatakan suka menunjukkan kemewahan, namun bukan semua membayar cukai.

Pengarah Pejabat Ketua Pegawai Eksekutif LHDN, Ranjeet Kaur dipetik sebagai berkata, melalui aktiviti pemantauan secara harian itu, pihaknya yakin dapat mengenal pasti pempengaruh dan usahawan digital yang tidak patuh kepada undang-undang percukaian.

LHDN juga melaksanakan inisiatif dikenali ‘nudging’, yang mana Seksyen Audit Ekonomi Digital akan memberi peringatan berhubung tanggungjawab pembayar cukai di ruangan komen media sosial milik pempengaruh dan usahawan digital yang dikenal pasti ‘lari’ daripada membayar cukai.

Agensi percukaian negara itu juga menganjurkan pelbagai aktiviti untuk memberi pendedahan dan kesedaran berkenaan kepentingan cukai kepada negara.

Mengulas lanjut, Mohd Fairuz berkata, penguatkuasaan percukaian negara berada di tahap yang tinggi kerana setiap pembaharuan dilaksanakan mengikut cadangan dan rangka kerja Pertubuhan Kerjasama dan Pembangunan Ekonomi (OECD).

“Kita juga tahu ramai individu mahupun peniaga yang mengeluh apabila sering diaudit atau terdapat sekatan perjalanan ke luar negara. Sungguhpun begitu, masih ramai culas membayar cukai kerana pada pemikiran mereka, banyak pembaziran dalam perbelanjaan kerajaan dan stigma untuk melaporkan cukai kerana takut.

“Selain itu, ada yang tidak mempunyai maklumat lengkap tentang percukaian dan hanya mendengar khabar angin daripada orang yang tidak berpengetahuan mengenai cukai,” katanya.

Beliau berkata, Rangka Kerja Pungutan Cukai (RKPC) 2021 LHDN dilihat sudah lengkap, namun ia akan ditambah baik dari semasa ke semasa berdasarkan peredaran teknologi.

“Tambah baik akan dilakukan, sebagai contoh dengan pengenalan sistem ‘mytax’ yang menjadi gerbang percukaian negara, e-invois yang akan dilaksanakan dan tidak dilupakan, nombor pengenalan cukai (TIN) bagi pembayar cukai yang sudah berumur 18 tahun ke atas,” katanya.

Mengenai pendekatan yang boleh dilaksanakan perniagaan digital, Mohd Fairuz berkata, ‘tax at source’ menjadi kaedah paling mudah untuk sebarang perniagaan kerana semua pelaporan boleh dilakukan secara ‘real time’.

“Saya lihat faktor manusia masih lagi menjadi elemen penting jika kita ingin melaksanakan sesuatu kaedah percukaian. Sistem digital mampu membantu Malaysia urus cukai dengan lebih cekap, namun ia tidak akan dapat menyelesaikan masalah yang timbul walaupun negara mempunyai sistem cukai baik,” katanya. – Berita Harian

Authors

Media Variasi

View all posts

Diyana Rahip

View all posts

View all posts

View all posts